Bidea > Gogozko haurtzaroa > Cap 41\nSaia zaitez «gogozko haurtzaro bidea» ezagutzen, bide horri jarraitzera zeure burua «behartu gabe». —Utzi lanean Espiritu Santuari.\nHaurtzaro bidea. —Utziera. —Gogo haurtzaroa. —Hori guztia ez da txotxolokeria, kristau bizitza sendo eta kementsua baizik.\nGogozko haurtzaro bidean «haurrek» esaten edo egiten dituzten gauzak ez dira inoiz umekeriak edo txepelkeriak.\nGogo haurtzaroa ez da gogozko inozo\nkeria ezta «belaxkakeria»: bide zuhur eta sendoa da, bere erraztasun nekezagatik, arimak, Jaungoikoaren eskutik, hasi eta jarraitu behar diona.\nGogo haurtzaroak, nahimenarena baino nekezagoa den adimenaren menpetasuna eskatzen du. —Adimena menperatzeko, Jaungoikoaren graziaz gain, nahimenak etengabe uko egiten jardun behar du, haragiari behin eta berriz eta beti uko egiten dion bezala. Horren ondorioz sortzen da ondoko paradoxa hau: «Haurtzaro bidexkari» jarraitzen dionak, haur bihurtzeko, bere nahimena sendotu eta gizondu egin behar du.\nTxiki izan: ausartasun handiak haurrenak izan ohi dira beti. —Nork eskatzen du… ilargia? —Nor da arriskurik ikusten ez duena, bere nahia lortzearren?\n«Jar ezazue» horrelako haur batengan Jaungoikoaren grazia ugaria, haren (Jaungoikoaren) Nahia betetzeko gogoa, Jesusenganako maitasun bizia, bere neurrian lor dezakeen giza zientzia guztia… eta hor daukazue gaurko apostoluen nortasunaren irudia, Jaungoikoak nahi dituen bezala, zalantzarik gabe.\nHaur izan zaitez. —Gehiago oraindik. —Baina ez zaitez gera «adin gaixtoan»: Ikusi al duzu mutiko bat «gizonarena egiten», edo gizon «umeantz» bat baino gauza ergelagorik?\nHaur, Jaungoikoarekiko: eta, horregatik, gainontzekoan, gizontsu. —A!: eta utz itzazu alde batera altzo txakurraren maina horiek.\nBatzuetan haurkeria txikiak egiteko joera sentitzen dugu. —Jaungoikoaren aurrean egintza txiki zoragarriak dira eta, ohikeriaz egiten ez ditugun bitartean, benetan emankorrak izango dira egintza horiek, Maitasuna beti emankorra den bezala.\nBetikoa den Jaungoikoaren aurrean, zure aurrean bi urteko mutikoa baino txikiagoa zara zu.\nEta, haur izanez gain, Jaungoikoaren seme zara. —Ez ahaztu.\nHaur: zure gizon heldu bizitzako neurrigabekeriak ordaindu nahian piztu zaitez.\nHaur tuntun hori: Zuzendariari zure arimaren zer edo zer ezkutatzen diozunean, ume izateari utzi diozu, xalotasuna galduko baituzu.\nBenetan haur zaitezenean, ahalguztidun izango zara.\nHaur izanez ez duzue nahigaberik izango: haurrak berehala ahazten dituzte beren nahigabeak eta eguneroko jolasetara itzultzen dira. —Horregatik, utzieraren bidez, ez duzue arduratu beharrik, Aitarengan atseden hartuko baituzue.\nHaur: eskain iezazkiozu egunero… baita zure ahulaldiak ere!\nHaur on: eskainiozu Bera ezagutzen ez duten langile haien lana; eskainiozu eskola gaiztoetara doazen haur gaixoen berezko alaitasuna…\nHaurrek ezer ez dute berena denik, dena gurasoena da…, eta zure Aitak badaki beti nola zaindu ondarea.\nTxiki izan zaitez, oso txiki. —Ez izan bi urte baino gehiago, hiru gehienez. —Haur kozkortuak beren gurasoak itxuragabeko gezurrez engainatu nahi dituzten bihurri batzuk baitira.\nGaiztakeria baitute, bekatuaren «fomes» deritzana, baina bekatu egitearen jakituria emango dien gaiztakeriaren esperientzia falta zaie, egi itxuraz beren gezurrak estaltzeko.\nXalotasuna galdu egin dute, eta xalotasuna behar-beharrezkoa da Jaungoikoaren aurrean haur izateko.\nBaina, haurra!, zergatik trikimako gainean ibiltzeko seta hori?\nEz ezazu handi izan nahi. —Haur, beti haur, nahiz eta zahartasunez hil. —Mutiko bat estropezu eginda erortzen denean, inor ez da harritzen…: bere aitak berehala altxatzen du.\nEstropezu egin eta erortzen dena heldua bada, hasteko barregura ematen du. —Batzuetan, lehenengo sentipen honen ondoren, barregurak errukiari uzten dio leku. —Baina adinekoak, bakarrik altxa behar dira.\nZure eguneroko esperientzia gaixoa estropezu eta erorialdiez beterik dago. Zer gertatuko litzaizuke gero eta haurrago ez bazina?\nEz ezazu handi izan nahi. —Haur, eta erortzen zarenean, zure Aita Jaungoikoaren eskuak altxa zaitzala.\nHaur: utzierak malgutasuna eskatzen du.\nEz ahaztu Jaunak haurrak eta haurren antzeko egiten direnak dituela maiteen.\nArima txiki baten paradoxak. —Jesusek, munduak ontzat hartzen dituen gertaerak bidaltzen dizkizunean, negar egin ezazu zeure bihotzean, haren bihotz ona eta zure gaiztakeria gogoratuz: Jesusek, jendeak txartzat hartzen dituen gertaerak bidaltzen dizkizunean, poztu dadila zure bihotza, Berak komeni zaizuna ematen baitizu beti, eta orduan Gurutzea maitatzeko garai egokia da.\nOihu egizu, haur ausarta: Hori maita\nsuna Teresarena! —Hori apostolu grina Xabierrena! —Bai gizon miresgarria San Paulo! —A, Jesus!, ba nik… Paulok, Xabierrek eta Teresak baino gehiago maite zaitut!


‘Kutsidazu bidea Ixabel’, komedia musikal gisa estreinatuko dute – KULTUR SHAREA\nBilboko Arriaga antzokiak jasoko du ikuskizunaren estreinaldia, urriaren 15ean, osteguna, arratsaldeko 19:30ean. Streaming bidez ikusteko aukera ere egongo da.\nKutsidazu bidea Ixabel, Joxean Sagastizabalek idatzitako eleberria, komedia musikal gisa estreinatuko dute taula gainean. Patxi Barcok zuzendu du obra, eta dramaturgiaz ere arduratu da, Aitziber Garmendiarekin batera. Musika zuzendaritza bere aldetik, Demode Quartet taldeko Joli Pascualenarena da. Bilboko Arriaga antzokiak jasoko du ikuskizunaren estreinaldia, urriaren 15ean, osteguna, arratsaldeko 19:30ean.\nXanti Korkostegi, Maria Redondo, Ainhoa Aierbe, Inazio Tolosa, Karlos Ngema, Iker Huitzi, Joli Pascualena eta Santi Romano ikusiko ditugu taula gainean. “Arriaga antzokiko arduradunen arabera, lantaldeak “modu ezin hobean” uztartzen ditu kantak eta antzezpena. “Abesti eta barre artean, euskara hobetzeko eta landa inguruko bizitzari buruz ikasteko ahaleginean, Juan Martin gazteak bizi dituen gorabeherak kontatzen dira”, azaldu dute.\nSagastizabalek idatzitako liburua 1976an izandako bizipenetan oinarritzen da. Juan Martin gazte donostiarra euskaldun berria da eta baserri batera doa bere euskara hobetzeko asmoz. Bertan, etxeko alabaz maiteminduko da: Ixabel.\nBilboko Arriaga antzokiko estreinaldia, streaming bidez ikusteko aukera egongo da mundu osoan zehar, Etxepare Euskal Institutuaren bidez.\nSarrerak www.teatroarriaga.eus webgunean eta antzokiko txarteldegietan eskuratu ahal izango dira.\nTags: Kutsidazu bidea Ixabel


Ardatzak eta erronkak - Etxebideko informazioa - Etxebide - Eusko Jaurlaritza - Euskadi.eus\nHori guztia, Eusko Jaurlaritzako beste sail batzuekin elkarlanean (bikoiztasunak saihesteko), eta udalekin eta etxebizitza eta birgaitzearen arloko udal-sozietateekin bereziki.\nNabarmentzekoa da planak sinergia ugari dituela Eusko Jaurlaritzaren beste plan batzuekin, hala nola Gazte Planarekin, Gizarteratzeko Planarekin, Familia eta Haurtzaroaren Planarekin, Housing First Planarekin, etab.\nEuskal gizarteak baliabide publikoen erabilera efikaza eta eraginkorra eskatzen du, bai eta gero eta gardentasun eta parte-hartze handiagoa ere kudeaketa publikoan.\nOndorioz, gida-planak ebaluatzeko eta kontuak emateko adierazle-sistema osoa proposatzen du, lortutako emaitzak ezagutzeko, hartutako neurriak ezarritako helburuak lortzeko egokiak diren aztertzeko, eta, hala izan ezean, behar diren neurri zuzentzaileak gehitzeko.\nHorri dagokionez, nabarmendu behar dugu gida-plana lantzeko orduan parte-hartze prozesu zabala garatu dugula, non etxebizitzaren arloko politikako eragileek eta alderdi interesdunek zein herritarrek oro har ekarpenak eta proposamenak egiteko aukera izan duten.\nLehenek gaikako hainbat lantalderen bitartez, honako hauek parte hartuta: udalen zein hirigintza- eta birgaitze-sozietateen ordezkariek, eraikuntzaren sektoreko ordezkariek, higiezinen arloko eragileek, finkaadministratzaileek, arkitektoen elkargoak, herritarren elkarteek, gizarte-erakundeek, hirugarren sektoreak eta abarrek. Herritarrek oro har Etxebizitzaren Euskal Behatokiaren komunikaziorako eta partaidetzarako Etxebizitza plataformaren bitartez, eta horretarako eratutako galdetegien eta foroen bitartez.


Denok gogoratzen duzue maiatzaren 27an, Batzar Nagusietakoekin batera Udal hauteskundeak izan zirela. Alkizako Udalaren osaketarako hauteskundeei dagokionez, bi zerrenda aurkeztu ziren, eta hauek izan ziren emaitzak:\nAAE (Alkizako Abertzale Ezkertia): 145 boto\nPP: 4 boto\nBaliogabeak: 16 boto\nZuriak: 14 boto\nGuztira: 179 boto\nHorien ondorioz, datozen lau urtetan, zinegotziak eta alkatea zeintzuk izango diren erabakita geratu zen. Batzuk ezagunak ditugu lehendik Udaleko lanetan, beste batzuk ordea, lehen aldiz arituko dira zeregin horretan. Orrialde hauetan aukeratuak izan diren 6 zinegotziak eta alkatea gertuagotik ezagutzeko aukera izango dugu. Beraiekin izan gara, nortzuk diren, nola bizi diren, zergatik egin diren udal ordezkari, eta kontatu diguten beste hainbat kontu zuenganatzeko asmotan. Galdera berberak egin dizkiegu guztiei, eta hara zer erantzun diguten.\nAlkatea da. Antzieta baserrian jaio zen orain dela 30 urte, Aitor bere anaia bizkiarekin batera, eta orain artean behintzat, bizi osoa Alkizan eman du. Gaur egun Perualdeko etxeetan bizi da. Ezkongabea da, nahiz eta berak “oraindik” dioen. Arotza da langintzaz, eta Atari aroztegian dihardu lanean, duela 13 urte hasi zenetik. Udalean zinegotzi gisa hasi zen 1999ko ekainaren 13an, Alkizan Eskola Txikien Jaia ospatu zen egunean. Alkate lanetan, berriz, hiru urte beteko ditu aurtengo abenduan. Bere zaletasunak zeintzuk diren galdetzerakoan, zalantza izpirik gabe “ehiza” erantzun du. Lehen pilotan ere dezente aritzen zen, baina “txarra” zelako utzi omen zuen.\nNola egin zinen herriko alkate?\nAntonioren heriotzaren ondoren, beste zinegotziek hautatu ninduten. Nik onartu egin nuen, norbaitek behar zuelako leku horretan. Garai zailak ziren haiek udalean: bi zinegotzi berri sartu ziren, bata Antonio zenaren ordez, eta bestea Amaiaren lekuan; idazkari aldaketa izan zen, eta aspaldian herrian izan diren bi proiektu indartsuenak martxan jartzeko zorian ginen, hau da, Mikelena-Peru urbanizazioa, eta Perualdeko etxebizitzak.\nBi urte horiek igaro ondoren, zerk bultzatu zaitu karguan jarraitzera?\nBatetik, taldekideek asko animatu naute; bestetik, bi urte hauetan ikasitakoa herriari eskaintzeko aukera nuela pentsatu nuen. Baditugu herrian une honetan zenbait proiektu, eta horiek gauzatzeak ilusioz betetzen nau. Esate baterako: zentro soziala, depuradora, arau subsidiarioen berritzea, e.a.\nLau urte hauek igaro ondoren, zer nahiko zenuke egina uztea?\nLehen esandakoez gain, frontoia egina edo bideratua behintzat uzteak poz handia emango lidake. Proiektu hori martxan zegoen dagoeneko ni Udalean sartu nintzenean. Horrekin batera, gustatuko litzaidake Elizaren Sagrario Monumentala (Ambrosio de Bengoetxearena), herriarena denez, herrira itzul dadin. Seguru egon horretarako egin behar diren ahalegin guztiak egingo ditudala.\nGaur egungo Alkizan, zer gustatzen zaizu? Eta zer ez?\nGustatzen zait dena, gehienbat hemengo airean dagoen sanidadea, lasaitasuna, patxada… Gustatzen ez zaidana berriz, da jendeak behar den garaian ez duela ekimenetan parte hartzen, eta gero behar ez den lekuan (tabernan e.a.) hitz egiten duela.\nAntolatzen diren ekitaldi, ekintza eta bileretan gehiago har dezatela parte, eta esan beharreko guztiak bertan esan ditzatela. Eztabaidatuko dira.\nJose Mari Aranzabe Urruzola\nHerrian, gehienek “Pepe” izenez ezagutzen dugu. Udal talde osoan zaharrena izateaz gain, “beteranoena” ere bada, 24 urte baitaramatza zinegotzi lanetan. 52 urte ditu, ezkongabea da, eta Elizegi etxeko seme zaharrena da, beraz Alkizan bertan jaioa da. “Gamesa Innergetic” enpresan hasi zen lanean (orduan Echesa zen), 16 urte zituenean. Bertan dihardu gaur egun, azken bolada honetan “bajan” badago ere. Herria eta herrian ibiltzea gustatzen zaio gehien, ia den-dena baitu kontrolpean. Irakurtzea ere oso gogoko du.\nNola animatu zara zinegotzi izatera?\nHorrenbeste urte eta gero, nahiz eta hasera batean zalantza batzuk izan, gogoa nuen. Taldeko jendea animatzeak ere lagundu egin zidan.\nZein arlotan gustatuko litzaizuke lan egitea Udalean?\nEdozein arlotan, baina gehienbat Kultura arloa dut gustuko, urte asko baitaramatzat horretan. Gainera, Itsasorekin ondo konpontzen naiz.\nDudarik gabe, frontoia. Aspaldiko urteetako ametsa da hori.\nGaur egungo Alkizan, zer gustatzen zaizu?. Eta zer ez?\nGustatu dena. Eta gustatzen ez zaidana da jendearen “pasotismoa”.\nAntolatzen diren ekintzetan gehiago parte hartzea.\nJon Umerez Urrezola\nAloña-mendi, Aizkorri eta Arantzuko Santutegiaren babesean jaio zen 1962. urtean. Ernio mendiaren itzalera, ordea, etorri zen bizitzera 2.000.ean. Ama Berrobikoa du, Tolosaldekoa. Emaztea, berriz, Argentinakoa: Gabriela. Bi alaba ditu: Ane eta Marina. Gutxik dakigun arren, bera bizi den etxeak “Eltzaurpe” du izena, Kanposantuaren ondoan dagoena. Donostiako Filosofia Fakultatean aritzen da lanean, Biologiaren Filosofiaren arloan, hain zuzen ere. Etxeko lorategian irakurtzea du oso gustuko. Alkizan ere teknologia berriek lekua dutela erakutsiz, e-mail bidez erantzun die, patxadaz, guk egindako galderei:\nKOSTATA!!! Hala ere, herriaren ongizatea guztioi dagokigun ardura bat baldin bada, ez zait erraza egiten ardura horren zati bat hartzeko aukera daukazunean ezetz esatea (are gehiago kanpotik etorritakoa izanik). Ezetz esatea ere kosta!!! Parte hartzeko gonbitea Gabrielarekin aztertu genuen. Kontuan hartu behar genuen orain dela 4 urte Marina jaiotzear zegoela (ekainekoa baita) eta zailago izan genuen aurrera egitea, udaletxeko lanarentzako astirik nondik aterako genuen ez bai genekien. Oraingo agintaldian, alde horretatik, errezagoa izan da baietz esatea.\nNahiago nuke orain arte izan ditudan ardurak mantentzea, batez ere kontuak (Ogasuna eta Kontu Orokorrak) eta hezkuntza (Heziketa eta Euskara).\nGustatuko litzaidake haurreskola martxan eta finkatuta ikustea eta eskolako berregituraketa ere gutxienez abiatuta (nahiz eta hori Hezkuntza sailaren esku egon eta ez udaltxekoenean). Beste arlo batean, Donjuanena etxea erabat berrituta eta serbitzu sozial anitzetarako egokituta, planifikatutako guztia burutu eta gero.\na) Bertako bizitza lasaia, naturaren erdian nolabait, hiri eta herri handiagoko giro urbanotik at, eta erabat euskalduna izatea.\nb) Ez zait okurritzen ezer aipatzea merezi duenik, biztanle bezala behintzat (azken finean gu hona bizitzera nahita etorritakoak gara, aukera zehatz baten ondorioz). Baina, hain lausengari ez geratzeko eta zinegotzia naizen aldetik, udaletik begiratuta, agian bertakoen partizipazio falta aipatuko nuke eta, era berean, hain beharrezkoa den kritika zuzenean eta aurpegira egin beharrean esames eta zurrumurruen sahiesbidetik eramatea, baina ez dut uste hau Alkizako ezaugarria denik, baizik eta fenomeno orokorra.\nAlkiza herriarekiko begirunea. Honek esan nahi du bertan daukagun giro soziala eta naturala aintzat hartzea, estimatzea. Eta ondorioz mantentzen ahalegintzea (eta hobetzen, jakina). Askotan ondo balioesten ez duguna konturatu gabe ez dugu zaintzen eta galtzeko arriskuan jartzen dugu, nahi gabe ere.\nTolosan jaio zen 1976ko urtarrilaren 2an. Alkizara bizitzera etorri zen, Santiago Bideko etxeetara 2004an. Botikaria da. Aspaldi, Iruran jardun zuen lanean, baina egun Ibarran dihardu. Gorkarekin dago ezkondua, eta Oier izeneko mutiko bat du. Haurdun dago, eta elkarrizketa hau egin diogun egun berean esan diote neska dela bidean duena. Pozik dago. Bere zaletasunez galdetu diogunean, Gorkak aldamenetik dio gustukoen duena Zara dendetan erosketak egitea dela. Ainarak barre egin du, eta horrelakorik ez idazteko esan digu. “bai, jarri lasai, nire baimena duzu” esan digu umoretsu Gorkak. Bere hitzetan, berriz, irakurtzea eta kirola egitea da eskulanekin batera, gustukoen dituenak, nahiz eta azkenaldi honetan, gehienbat kiroletarako denbora falta handia sumatzen duen.\nPlazan egin dugu hitzordua, eta zintzo-zintzo azaldu da ordua baino pittin bat lehenago familia osoa.\nPepek eta Jonek deitu zidaten. Hasieran ezezkoa eman nien. Gero, dezente hitz egin ondoren, animatu egin nintzen. Esperientzia berria da niretzat, eta interesgarria izan zitekeela iruditu zitzaidan.\nZein arlotan gustatuko litzaizuke lan egitea?\nAtzo bertan egin genuen arduren banaketa, eta jarri nauten funtzioetan gustura nago, hau da, kirolak eta festak, zaborren mankomunitatea, eta herri txikien arteko koordinazio lana.\nUne honetan esku artean ditugun proiektuak bukatuta uztea gustatuko litzaidake: depuradora, zentru soziala, frontoia, e.a.\nGaur egungo Alkizan zer gustatzen zaizu, eta zer ez?\nGustatu lekua, paisaia ikusgarria da, benetan ederra. Herrian, oro har, dagoen giroa ere oso gustuko dut. Bestalde, oraindik ez dut gustatzen ez zaidan ezer aurkitu. Denetarako izango dut denbora.\nPazientzia azaltzea hasi berria dudan lan honekin. Ahal dudana egingo dut, baina errespetua eta begirunea eskatuko nituzke.\n“Tirikitauki tauki, mailluaren hotsa,” dio euskal kanta batek. Biak ditu oso gustuko Koldok, harritik irudiak sortzea, eta eztarrian hots leunak eraikitzea, hau da, kantatzea . Lehenbizikoa lanbide egin du, bigarrengoa nork daki, egunen batean… Irudigilea da, bai, eskultorea. Sarri ikusten dugu egunkarietan, telebistan… Donostian jaio zen orain dela 47 urte. Aita Larraulgoa zuen, eta umetan askotan joaten zen aitaren baserrira. Elena andrea, eta Gerezi alabarekin bizi da “Capitan Tximista” izena duen etxean, urte osoan sandaliekin ibiltzen den gizon sendo hau.\nHarria lantzen du, bai, eta era berean kontrolpean ditu gaur egungo teknologiek eskaintzen dituzten baliabideak. E-mailez helarazi dizkigu egindako galderen erantzunak.\nHerritarra delako herriaren alde zerbait egiten duena. Neure burua herritarraz jotzen dut.\nEz dut arazorik edozein arlotan lan egiteko. Honelako herri txikiak uste dut laguntza guztien beharrean daudela.\nHerritarren parte hartzea herri gaietan, baina horretarako ere borondatea behar izaten da.\nOraindik gutxi hondatuta dagoela. Eta gustatzen ez zaidana plan urbanistikoa eta abar orokor bat ez izatea, neure ustez inportanteena da planifikazio bat egitea eta gero kokatu non izango diren etxeak eta abar. Inguruko herriak gustatzen ez bazaizkigu, saiatu beharko genuke haien akatsak ez berregiten.\nHerri gaietan parte hartzea, arlo guztietan. Haurren benetako parte hartzea heziketa honetan hasten da. Etxean entzun eta exenpluz ikusten dutena eginen dute. Ez du herria maite parte hartzen ez duenak baizik, kexekin bakarrik ez dira gauzak konpontzen.\nBeatriz Ruiz Rosado\nDezente dira azkenaldi honetan Donostia aldetik Alkizara bizitzera etorritakoak. Lasaitasun nahiak, naturak, zaratarik ezak… erakarrita etorri ohi dira gehientsuenak. Horrela etorri ziren 2001. urtean Beatriz eta Andoni. Garro baserria erosi, eta Andoni langintzaz igeltseroa dela kontuan izanda, polikipoliki euren kasa berriztatu zuten. Bea 1978an jaio zen Donostian. Olaia izeneko 3 urteko alabatxoa du, eta abenduan bigarrenaz erdituko da. Pozik dago. Gustura bizi da Alkizan, eta bertan jarraitzeko asmoa du.“Etxez etxeko laguntza” programan egiten du lan.\nAlabaren bila etorri da eskolara, ikasturtea amaitzear dela, eta plaza izkinan harrapatu dugu. Hara zer erantzun digun:\nAmaia Ibarbiak Udala utzi zuenean hasi nintzen. Jon eta Peperekin hitz egin nuen. Bi eguneko epea eskatu nien pentsatzeko, eta baiezkoa eman nien. Nik ere herriarentzat zerbait egin nezakeela pentsatu nuen. Era berean, herria ezagutzeko eta bertakoekin harremanak egiteko aukera ezin hobea zela uste izan nuen. Ez nenbilen oker.\nNagoen bezala ondo nago. Ardura gutxi ditut. Orain gainera bigarren haurrarekin ez dakit nola moldatuko naizen. Nire ardurak dira Osasuna, Heziketa eta Euskara, eta Ogasuna eta Kontu orokorrak.\nDepuradora jartzea, eta ondo jartzea da niretzat konturik garrantzitsuenetakoa. Euria egiten duenean, jasanezina da kiratsa Aldapa bailara osoan.\nOro har, dena gustatzen zait: lekua, dagoen giroa e.a. Gustatzen ez zaidanik ez zait orain bertan bururatzen.\nKonfidantza, pazientzia eta laguntza.\nAitor Eizmendi Garro\nBerarekin harreman berezia ez dugunok, traktore berde handi baten gainean ikusten dugu, gehienetan Arana bailarako errepidean. Aitor da. Agina baserrian jaio zen, duela 28 urte. Bertan bizi da, eta geroan ere ez da urruti biziko, etxea eraikitzen ari baita han bertan, Josu anaiarekin batera. Igandea zen etxera bisitan joan gintzaizkionean, eta nola ez, belar artean topatu genuen, lanean. Traktore berdea ez zuen urrun. Aspaldi samarretik andregaia duen arren, ezkongabea da.\nZaletasunez galdetu diogunean, ehiztaria ez dela esan digu azkar asko. Hori bai, tiro hotsa bereziki maite ez badu ere, motor hotsa bai. Motoak eta autoak dira burua pixka bat galarazten diotenak.\nSardea eskuetan duela, erantzun die gure galderei.\nAntonio Zubiaurre hil ondoren alkate Jon jarri zen, eta hark bere zinegotzi lekua betetzera animatu ninduen. Geroztik, legealdia amaitu arren, gustura jarraitzen dut Udaleko zereginetan.\nLehendik ditudan ardurekin gustura nago: Tolomendi eta Mataderoa. Gehienbat Tolomendirekin nago gustura, bertan aztertzen diren gaiak nekazal munduarekin lotura estua baitute; eta ni horretan nabilenez, ba… gustura sentitzen naiz.\nDepuradora. Frontoia ere konpondu, aldatu, edo egin beharrekoa egin beharko dugu. Bide batzuek ere badute konpontzeko premi ederra.\nGaur egungo Alkizan zer gustatzen zaizu? Eta zer ez?\nGehien gustatzen zaidana da oraingoz behintzat osoa dagoela, eta ez inguruko herri batzuen modura, dena txikituta. Gustatzen ez zaidanik, ez zait horrela bat-batean bururatzen. Hotzean harrapatu nauzu.\nNorbaitek zerbaiten premia badu, behar den lekuan eskatu dezala.\nBatzordeak eta ordezkariak\nEkainaren 19an Udalbatzarrak ez ohiko Bilkura egin zuen, eta bertan, besteak beste, Informazio batzordeak osatu ziren eta baita Kide Anitzeko Organoetan ordezkariak izendatu ere.\nBatzorde iraunkorrak modu honetara sortu eta eratu dira:\nHirigintza, Obrak, Ingurugiroa eta Zerbitzuak: Jose Mari Aranzabe, Aitor Eizmendi, Jon Roteta.\nOsasuna, Gizarte Zerbitzuak eta Langabezia: Koldo Jauregi, Beatriz Ruiz, Jon Roteta.\nKultura: Jose Mari Aranzabe, Koldo Jauregi, Jon Roteta.\nHeziketa eta Euskara: Jon Umerez, Beatriz Ruiz, Jon Roteta.\nJaiak eta Kirola: Ainara Zurutuza, Koldo Jauregi, Aitor Eizmendi, Jon Roteta.\nOgasuna eta Kontu Orokorrak: Jon Umerez, Jose Mari Aranzabe, Beatriz Ruiz, Jon Roteta.\nNekazaritza eta mendiak: Aitor Eizmendi, Koldo Jauregi eta Jon Roteta.\nKorporazioaren eskumenekoak diren kide anitzeko organoetan, berriz, ordezkari moduan hauek daude izendatuak:\nTolosaldea garatzen: Jon Umerez eta Jose Mari Aranzabe\nTolosaldeko hiltegi komarkala: Aitor Eizmendi eta Koldo Jáuregui\nEskola Kontseilua: Jon Umerez eta Beatriz Ruiz\nEuskaldunon Egunkaria: Jose Mari Aranzabe eta Jon Umerez\nTolosaldeko Mankomunitatea: Ainara Zurutuza eta Jose Mari Aranzabe\nHitza eta Txolarre irratia: Jose Mari Aranzabe eta Beatriz Ruiz\nAiztondo Gizarte Zerbitzuak: Koldo Jauregi eta Beatriz Ruiz\nTolomendi:Aitor Eizmendi eta Ainara Zurutuza\nApatta-Erreka Industrigunea: Beatriz Ruiz eta Aitor Eizmendi\nAgenda XXI: Jon Umerez eta Ainara Zurutuza\nHaurtzaindegia: Jon Umerez eta Joe Mari Aranzabe\nHerri txikiak: Ainara Zurutuza eta Koldo Jauregi\nBestalde, denok dakizuenez, alkate kargurako Jon Roteta aukeratu zuten, eta honek Alkataorde gisa, Jose Mari Aranzabe izendatu zuen.\nAzkenik, ikusirik Udalbatzarren bileren maiztasuna zehaztu beharra zegoela, aho batez erabaki zuten bilerak hilean behin ospatuko direla, hileko azkeneko asteartean, 20:30etan, egun hori jai eguna denean izan ezik. Kasu horretan laneguna den lehenengo asteartera atzeratuko dira bilerak.


Emazte bat hilik topatu dute Miarritzeko aparkaleku batean | Gizartea | Berria\nEmaztearen gorpua Cent Marcheseko aparkalekuan aurkitu zuten, ibilgailu bateko maletategian. ISABELLE MIQUELESTORENA\nLarunbat arratsaldean, Poliziak 40 urte inguruko emazte baten gorpua atzeman zuen Miarritzeko (Lapurdi) Cent Marcheko aparkalekuan. France Bleu irratiak zabaldu duenez, aldez aurretik gizon bat hiriko kaleetan«noraezean eta egoera depresiboan» ikusi zuten, eta, poliziak harengana hurbiltzean, «suizidio bikoitzaz» hitz egin zien, besteak beste. Horrek alerta piztu zuen, eta gizonak gidatuta, aparkalekura hurbildu ziren, autoa zuen tokira. Irratiko iturrien arabera betiere, poliziek maletategia irekitzea galdegin zioten, eta bertan aurkitu zuten haren emaztea, hilik.\nEmaztearen gorpua Bordeleko Medikuntza Forentseko Institutura eraman dute; autopsiaren emaitzak bihar edo etzi jakinaraziko dituztela adierazi du France Bleuk. Gizona Baionako ospitalera eraman zuten, baina ezin izan zioten galdeketarik egin. Baionako Fiskaltza ari da kasua ikertzen.\nIndarkeria matxistaren ondoriozko hilketa bat izan dela baieztatuko balitz, Euskal Herrian aurten hildako bosgarren emakumea litzateke; denak hilabete batean hil dituzte. Apirilaren 20an, gizon batek bikotekide ohia eta haren ama hil zituen labankadaz Gasteizen. Hilaren 28an, berriz, gizon batek bere bikotekide ohia autoz harrapatu eta hil egin zuen, Donibane Garazin. Handik gutxira, maiatzaren 2an, Bidarteko (Lapurdi) etxebizitza batean emazte bat tiroz hilik topatu zuten; haren senarra espetxeratu zuten, hilketa leporatuta.\nBestalde, 27 urteko gizonezko bat atxilotu zuen Gasteizko Udaltzaingoak larunbatean, bikotekide ohiari eraso egitea leporatuta. Emakumea lagun batekin zegoen erasotzailearen autoan, eta gizonak mehatxu egin zien ibilgailua hormaren kontra eramango zuela; autotik ateratzea lortu zuten bi andreek. Udaltzainek atxilo hartu zuten gizonezkoa, genero-indarkeria delitu bat egotzita. Epaileak urruntze agindua ezarri dio.


EAJ-PNV: Gipuzkoako Foru Aldundiko Bide Azpiegituretako Departamentuak eta bere aholkulari juridikoek prozesu osoan egindako lana babesten dugu – GAUR DONOSTIA\nEAJ-PNV: Gipuzkoako Foru Aldundiko Bide Azpiegituretako Departamentuak eta bere aholkulari juridikoek prozesu osoan egindako lana babesten dugu\nEric Galvez: “Gipuzkoaren subiranotasuna Batzar Nagusietan datza, eta, beraz, ahal dugun guztia egingo dugu Batzar Nagusi hauen borondatea errespeta dadin. Borondate hori, Batzar Nagusiek onartutako ponentzian eta Europako Zuzentarauetan oinarritzen da, eta Gipuzkoaren interes orokorrarekin bat egiten du”\n“Oso kritiko agertzen gara Auzitegi Gorenak emandako probidentziaren zentzuarekin, eta babesgabetasun juridikoko egoeran gaudela uste dugu; izan ere, Europako legeria oro Europar Batasunak eskatuta kontsultatu behar da, eta, kasu honetan, Espainiako auzitegiek ez dute kontsultatu”, gaineratu du Eric Galvez, EAJ-PNVren Gipuzkoako Batzar Nagusietako batzarkideak, Aintzane Oiarbide Bide Azpiegituretako Departamentuko foru diputatuaren agerraldiaren ostean. “Gogora ekarri behar dugu – jarraitu du – Foru Arau proiektua Europako instantzietara igorri zela, Batzar Nagusietan onartu aurretik, eta Europako Erkidegoko arduradunen bermea izan zuela, Gipuzkoako bidesari-sistema ezartzearen aldeko irizpena eman baitzuten txostenean”.\n“EAJ-PNV Batzarkide taldeak, Gipuzkoako Foru Aldundiko Bide Azpiegituretako Departamentuak prozesu osoan zehar egindako lana babesten du, eta bereziki eskertu nahi dugu Aintzane Oiarbide Diputatu anderearen lana prozesu osoan zehar, nahiz eta espainiar auzitegien kontraesanekin leihatu behar izan. Aldundiak egindako planteamentu guztiek Europako arduradunen onespena jaso baitute eta aldiz, esapiniar auzitegien ezezkoa – azpimarratu du Eric Gálvezek –. Bestetik, EAJ-PNV Batzarkide taldeak eskertu nahi du – jarraitu du – aholkulari juridikoek prozesu osoan zehar betetako lan txukuna, bereziki Jose Ramon Ciprian Legelari Nagusia, gaur gaiaren inguruko azalpen zehatzak eta proazesuaren egoera korapilatsuaz berri eman diguna, eta Iñigo Lamarca, Gipuzkoako Batzar Nagusietako Legelariari, erakunde honen eta bere erabakien defentsan egindako lan guztia, hain zuzen ere, gaur egindako batzorderi dagozkien foru-arauak defendatzeko prestatu dituen errekurtsoak. Horregatik guztiagatik – azpimarratu du Galvezek – Foru Dekretu Araua onartzeko erabakia babesten dugu, bai eta aurkeztuko den Foru Araua onartzekoa ere, Europako batzordeko teknikariak jada aztertzen ari direna, eta aurreko biekin gertatu zen bezala, berriro ere Europako Batzordearen bermea izatea espero duguna. Izan ere, beti izan gara eta gara, kanon bat ezartzearen aldekoak, “erabileragatik ordaintzea”, gure bide-azpiegituren mantentze lanen gastua arintzeko hein batean, Europako herrialde askotan egiten den bezala. Batzar Nagusietan uste dugulako bidesaria dela sistema sozialki eta ekologikoki aurreratuena”.\nEric Galvez batzarkide abertzaleak ukatu egin du, beste behin, Foru Araua diskriminatzailea zenik Gipuzkoako lurraldean bizi ez diren garraiolariekin, Espainiako auzitegiek uste duten bezala, garraiolari sindikatu espainiarraren eskakizunari jaramon eginez. Kasazio-errekurtsoa eragin duen epaiak – nabarmendu du – ez du inoiz azaldu zer arrazoik bultzatzen duen auzitegia diskriminazio-egoera gertatzen dela erabakitzera; izan ere, ez ditu kontuan hartu Foru Arauan txertatu ziren aldaketak, eta ez ditu kontuan hartu ustezko “zeharkako diskriminazio” horren teoria gezurtatzen duten benetako erabilera-datuak (orain eskura ditugunak).\nBide Azpiegituren Batzordeko EAJ-PNV bozeramailearen ustez, “EH Bilduren diskurtsoak, beste behin ere, helburu bakarra du: Foru gobernua higatzea eta “iraganeko mamuak” elikatzea, BIDEGIren kaudimenaren aurkako kontakizun faltsu eta antzua kasu. Benetan uste dugu, ez dela garaia Gorenaren probidentziaren irizpenaren ondoren sortutako egoerari etekin politikoa ateratzeko. Honelakoetan, eraginkor izatea dagokigula uste dugu eta guztiok elkarrekin lan egitea gure erakundeen defentsan eta Gipuzkoaren interes orokorraren alde. EAJ-PNV batzarkide taldeak – jarraitu du – ahal duen guztia egingo du Batzar Nagusien eta euskal erakundeen eskumenak eta edukiak defendatzeko, orokorrak edo foralak izan, eta Europako zuzentarauen aplikazioa defendatzeko. Besteak beste, Gipuzkoako interes orokorrarekin bat egiten duelako, bidesarien sistemak, Europa eta penintsula lotzen dituen bide-azpiegituren mantentze lanen gastua, gipuzkoar guztiok gure zergen bidez ordaintzen duguna, arintzen duelako. Kapazidade handiko errepideak bidesari-sistemaren bidez finantzatuz gero, “erabileragatiko ordainketa” – berretsi du batzarkide abertzaleak – baliabide gehiago izango ditugu gure gizarte-babeseko sistemara bideratzeko, pandemiak eragindako sektoreei diru-laguntzak emateko sistema indartzeko eta berrikuntza- eta garapen-proiektuak bultzatzeko”.\nAzkenik, EAJ-PNV batzarkide Eric Galvezek esan du, “eztabaida ez da bidesaria bai ala ez, eztabaida hori aspaldi gainditu genuen Gipuzkoan, onespen zabalarekin gainera. Auzitegi Gorenak iritzitako probidentziak zuzenean eragiten dio Batzar Nagusi hauen foru-izaerari eta dagozkion eskumenei. Horregatik, Gipuzkoaren subiranotasuna Batzar Nagusietan datzalako, ahal dugun guztia egingo dugu Batzar Nagusi hauen borondatea errespeta dadin, gure eskumenak defendatzeko eta Europako zuzentarauen aplikazioa defendatzeko, orokorrak nahiz foralak izan. Inork ez dezala zalantzan jarri – amaitu du Eric Galvezek –“.\nAnterior Entrada anterior: Concentración en la plaza de Larratxo\nSiguiente Entrada siguiente: EAJ-PNV: avalamos el trabajo realizado por el Departamento de Infraestructuras Viarias de la Diputación Foral de Gipuzkoa y sus asesores jurídicos a lo largo de todo el proceso


Ontario (aintzira) - Wikipedia, entziklopedia askea.\n43°43′44″N 78°06′23″W / 43.7289°N 78.1064°W / 43.7289; -78.106443°43′44″N 78°06′23″W / 43.7289°N 78.1064°W / 43.7289; -78.1064\nOntario (ingelesez: Lake Ontario, frantsesez: Lac Ontario) Amerikako Aintzira Handietako txikiena (18.960 km²) eta ekialdekoena da. Iparraldean Kanadako Ontario probintzia du, eta hegoaldean Estatu Batuetako Niagarako penintsula eta New York estatua.\nAintziraren ertzean dauden hiri nagusiak Kanadako Toronto eta Estatu Batuetako Rochester dira.\nIzena Skanadario hitzetik datorkio; irokeseraz «aintzira ederra» edo «ur dirdiratsua» esan nahi du izen horrek. Denborarekin, inguruko eskualdeak aintziraren izena hartu zuen.\nOntariok 18.960 km²-ko eremua, 311 km-ko luzera, 85 km-ko zabalera eta, batez beste, 86 m-ko sakonera ditu. Betebide nagusia Erie aintziratik datorren Niagara ibaia da. Aintzirara isurtzen diren beste ibai garrantzitsu batzuk Humber, Trent, Cataraqui, Genesee, Oswego, Black eta Salmon dira. Hustubide nagusia, berriz, San Laurendi ibaia da.\nAintziran zenbait uharte daude, hala nola, Toronto uharteak eta Thousand Islands. Handiena Wolfer uhartea da, Kingstondik gertu eta San Laurendi ibaiaren sarreran kokatua.\nKanadako kostaldean, Toronto eta Hamilton barnean dituen Golden Horseshoe hirikidetza dago (ia 9 milioi biztanle ditu). Estatu Batuetako kosta landakoagoa da, hiri nagusia Rochester izaki. Syracuse hiria 30 kilometrora dago. Estatu Batuetako eskualdean ia 2 milioi biztanle daude.\nEuroparrak iritsi baino lehen, Ontario aintzira huron eta irokes herrien arteko muga zen. Nahiz eta eskandinaviar itxura duten tresnak aurkitu diren, historikoki eskualdea bisitatu zuen lehenengo europarra Étienne Brûlé izan zen, 1615ean.\nBai britainiarrek bai frantsesek gotorlekuak eraiki zituzten, hala nola, britainiarrek Osewokoa 1722an eta frantsesek Rouillékoa 1750ean, Toronton. Zazpi Urteko Gerraren ondoren, britainiar kontrolpean zeuden. Eskualdean militarrak baino ez ziren bizi Estatu Batuetako Independentzia Gerra bukatu arte.\nOntario aintzira oso sakona izanik, oso gutxitan izozten da; XX. mendean, 1934ko eta 1976ko neguetan baizik ez zen izoztu.\nOrriaren azken aldaketa: 19 martxoa 2022, 19:11.


LGTBIQ begiradak – Euskal Herriko Gay-Les Askapen Mugimendua\nYou are here: Home1 / MASS-MEDIA @eu2 / BERRIA3 / LGTBIQ begiradak\n13 May, 2016 /in BERRIA, Euskal Herria, Homosexualitatea, Iritzia /by Editorea\nAskatasun begiradak nahi ditugu gure eskoletan, gure kaleetan, gure gizartean. Hezkuntza sistemak askatasunean bizi diren pertsonak hezi behar ditu, diren bezalakoak izan daitezen, diskriminaziorik gabe, epaiturik izan gabe.\nBeste behin ere, maiatzaren 17aren inguruan lesbianek, gayek eta transexualok bizi dugun diskriminazioa hizpide izaten da egunkarietan. Aurten, estreinako aldiz, Bullying-aren Nazioarteko Egunak ere protagonismo itzela hartu du komunikabideetan eta jendartean. Urte luzeak pasatu dira egoera lazgarri batek gure herria astindu zuenetik, Jokinek bere buruaz beste egin zuenetik. Ikastetxeek bullying-a detektatzeko —eta gelditzeko— protokoloak garatuak dituzte, baina ezin esan horrelako jokaerak uxatu ditugunik.\nLGTBI pertsonekiko jazarpena edo bortizkeria eta emakumeen aurkako indarkeria matxistek bide paraleloa eraman dute. Etxeko (eskolako) kontua izateari utzi, eta kontu publiko bihurtu da. Denoi dagokigu, denok gara biktimak. Denok dugu gelditzeko erantzukizuna. Eta abiapuntu hori hartzen badugu, eta benetan aurre egingo badiogu, ezin dugu zuritu inolako bortizkeria kasurik.\nHistoriak erakutsi digu legeetan emandako aldaketak ez direla nahikoak izan berdintasunaren aldeko lorpenetan. Genero berdintasuna ez dugu erdietsi lege aldaketen bitartez, gaur egun oraindik ere ohitura eta jarrera matxistek bete-betean jarraitzen baitute.\nEgungo gazteek nola ikusten eta nola baloratzen dute genero eta aniztasun afektibo sexuala? Garbi dago euren begirada eraikitzen ari direla, betiere bizipen propioetatik abiaturik. Baina non gauden ulertuko badute, eskubideak azken hamarkadetan hainbat eremutan eman den borrokari esker erdietsi direla ezagutu behar dute. 2015. urtean Aldarte eta EHGAM taldeekMemoria ausartak proiektua aurkeztu zuten, LGTB memoria historiko kolektiboa berreskuratzeko gunea. Bertan, hamahiru bizitza-istorio aurkezten dira, eta frankismo eta trantsizio garaiko bizitza eta maitasun gay-lesbiarreko istorioak biltzen dira. LGTB memoria historikoa aldarrikatzeko eta biltzeko gune horretan homofobia eta lesbofobiaren aurka borrokatzen da, gaur egungoarekin erlazionatua dagoen ezagueraren bitartez.\nPertsonen arteko harremana mota askotarikoa izan daiteke, eta ohikoa den hitzen bitartez ez ezik, keinu, gorputz hizkera eta begiradaren bitartez ere gauzatzen dugu komunikazioa, eta gu geu garen bezala agertzen gara besteen aurrean. Era berean, ezin dugu ahaztu begiradek eta keinuek berebiziko garrantzia izan dutela, eta badutela gaur egun, elkar ezagutzeko eta harremanak izateko, ligatzeko tresna ere bai baitira.\nhttps://ehgam.eus/wp-content/uploads/2020/05/logo-275.png 0 0 Editorea https://ehgam.eus/wp-content/uploads/2020/05/logo-275.png Editorea2016-05-13 22:50:482016-05-13 22:50:48LGTBIQ begiradak


Albisteak - Page 2 of 60 -\nKutxa Kultur udaz gozatzeko prest dago\nDatorren ekainaren 12tik aurrera, Kutxa Kultur Gauak programak udako gauak girotuko ditu berriro, musika, dantza, antzerki, zenbait arte eszeniko eta tokiko proposamenekin Zabaltza terrazan, Tabakalerako… Irakutzen jarraitu\nParte-hartzearen markak hautsi dira Donostia Hiriko Kutxa Literatura Sarietan Covid-19ak markatutako edizio honetan; horregatik, digitalki ere parte hartzeko aukera eskeini da aurten. Horri esker, parte hartzen… Irakutzen jarraitu\n‘Eta orain, zer’: Aldaketak geopolitikan\nLarrialdi klimatikoa biodibertsitatean duen eragin izugarria izan zen atzoko eztabaidaren ardatza, “Eta orain, zer” ekimenaren barruan. Hurrengo hitzorduan, asteazkenean, hilak 27, Pol Morillas-ek, Cristina Gallach-ek… Irakutzen jarraitu\nBihar, hilak 19, lehiaketa berria hasiko da. Besteak beste, parapente irteera bat, rafting irteera bat…zozketatuko ditugu! Erantzun astearte eta ostegunetan hurrengo bi asteetan egingo ditugun… Irakutzen jarraitu\nEta orain, zer | Larrialdi klimatikoari buruzko hurrengo hitzaldia\nLarrialdi klimatikoaren kudeaketa eta gobernu eredu berriaren muineko biodibertsitatean duen eragina izenburupean, datorren asteazkenean, maiatzaren 20an, María José Sanzek, Antxon Olabek eta Fernando Valladaresek, Daniel Innerarity… Irakutzen jarraitu\nIdo eta Leirek ahotsa jarri diote Kutxa Kultur Kantari\n“Ido”, Idoia Asurmendi eta Leire de Beste Urtaroak taldeek ahotsa jarri diote Kutxa Kultur Kantari. Bideo hauetan, proiektuari egin dion ekarpena azalduko digute: Kutxa Kultur… Irakutzen jarraitu\nBig Dataren eginkizuna gizarte berrietan\nPandemiaren ondorio sozialak jorratu ziren atzoko elkarrizketa ondoren, datorren asteazkenean, maiatzaren 13an, beste hitzordu bat izango da “Eta orain, zer” ekimenaren barruan, Big Dataren eginkizuna gizarte… Irakutzen jarraitu\n32. Gazteen Antzerki Topaketa atzeratu egingo da\nCOVID-19 koronabirusak eragindako egoera dela-eta, 32. Gazteen Antzerki Topaketa ezin izango da egin maiatza eta ekainean. Antolatzaileak udazken aldera egin ahal izateko aukera aztertzen ari dira; izan… Irakutzen jarraitu\nErronka euskarazko rap bat osatzea da, bost hitz hauek erabiliz: lagunak, kateak, bihotzak, mikroa eta izanezberdin. Elena Caballerok, La Basu izenaz ezagunagoa denak, musikaren maitale… Irakutzen jarraitu\nEta orain, zer “Pandemiaren aztarna sozialak”\nEta orain, zer ekimenak, Kutxa Fundazioak eta Globernancek (Gobernantza Demokratikoaren Institutua) bultzatuta, maiatzaren 6an, asteazkenean, izango du hirugarren hitzordua, Pandemiaren aztarna sozialak izenburupean. Gaur egungo krisiak eralda ditzakeen gure… Irakutzen jarraitu


Instagram • ZUZEU\nBizkaiko 11 eta 13 urte bitartekoentzako sareko erronka digitala, BZIBER - Azkue Fundazioaren Egunkaritik jasoa. Azkue Fundazioak Bziber lehiaketa abiatuko du gazteek euskarazko edukiak so...\nZer egin zure oporrek ez badute Instagram bat merezi - Imanol Epeldek 27 Zapata blogean, irakurtzeko ez ezik entzun eta ikusteko sarrera du, oporren bueltan. Badira ur gaineko hotelak. Eta mugitu ...\nZeren arabera sailkatzen dira Instagrameko argitalpenak - Sare sozialek izugarrizko indarra hartu duten garaian, milaka argitalpen aurki ditzakegu sarean. Azken urteetan erabiltzaileak areagotz...


Panettone vegan sorginkeria txokolate ekologikoko 750g artisautza proz – Biopanadería\nPanettone vegan sorginkeria txokolate...\nPanettone vegan sorginkeria txokolate ekologikoko 750g artisautza prozesatzeko\nPanettone Vegan artikulazio artisau laneko mahaspasarekin hitz egin. Eskuz egina eta% 100 osagai ekologiko onenak, zure laborantza kalitate goreneko eta ama naturalaren masa.\nGurina gabe: ez dugu inolako animalien koiperik erabiltzen.\nOrtografia irina *, Chickpea irina *, Arazoak dituen ama masa naturala *, Txokolatea * (% 7), karamelizatutako laranja azala *, oliba olio birjina gehigarria *, kanabera azukre integrala *, Oatmeal integrala *, Gatza eta kanela *. (* ekoizpen biologikoa)


Segurtasun zulo garrantzitsua Intel prozesatzaileetan Sustatu.eus - Teknofiloen albistegia\nSegurtasun zulo garrantzitsua Intel prozesatzaileetan\n2018-01-04 : 10:33\nThe Register-ek filtratu zuen herenegun albistea, eta mundu osoan sortu duen zalapartaren ondorioz Intelek berak ere onartu eta prentsa-ohar bat argitaratu berri du. Azken hamarkadan fabrikatu diren Intel eta beste marka batzuetako prozesatzaileetan segurtasun zulo handi bat aurkitu dute. Milioika ordenagailu partxeatu beharko dira crackerren erasoak saihesteko, zulo horri esker munduko ordenagailu gehienetara sartzeko aukera daukatelako, gure pasahitz eta informazio guztia bereganatuz, eta gure ordenagailuak zernahitarako erabiltzeko aukera ematen dietelako erasotzaileei. Historiako segurtasun-arazo handienetako baten aurrean gaude.\nIntelek emandako informazioa oraindik ere nabar samarra den arren, mundu osoko milioika ordenagailutan legoke arazoa. Izan ere, prozesatzaileak fabrikatzen dituen marka handienetakoa da Intel, eta azken hamarkadan fabrikatu dituen chip guztietan legoke segurtasun-arazo larri hori. Baita beste marka batzuetako sistemetan ere bai.\nFuntsean, badirudi prozesatzailearen diseinuan zulo bat dagoela, eta zulo horri esker erasotzaile batek gure Kernel memoriako informazio babestua irakurri dezakeela. Kasurik "onenean" crackerrek gure ordenagailuak nahieran erabiltzeko aukera daukate; txarrenean, gure pasahitzak lortu ditzakete eta aplikazioen katxeetara ere sar daitezke. Arazoa Intel x86-64 hardwarean dagoenez, edozein sistema eragiletako ordenagailuetan dauka eragina, izan Linux, Windows edo MacOS.\nPC arruntei ez ezik, sareko sistema erraldoiei ere eragiten die (Amazon EC2, Microsoft Azure, Google Compute Engine,...). Konpainia handiak hasi dira dagoeneko euren zerbitzuen etenak iragartzen, sistemak partxeatu eta berrabiarazteko.\nKonponbidea: zer, noiz eta nola\nSistema Eragileetako teknikariak ziztu bizian hasi dira konponbidea bilatu nahian. Linux komunitatean, esate baterako, hasi dira jada partxeak zabaltzen. Windowsek datorren asterako iragarri du eguneraketa eta partxe handi bat, baina dagoeneko argitaratu du larrialdiko eguneraketa bat. Windows 10 baduzu, automatikoki instalatuko da gaur bertan; Windows 7 eta 8 baduzu, ezarpenetara joan eta eskuz eguneratu beharko duzu sistema eragilea. Apple ordenagailuetan ere antzeko eguneraketak instalatu beharko dira. Bestalde, Googlek esan du azkenengo Android bertsioa duten telefonoek ez daukatela arazorik; Google Home eta Chromecast gailuek ere ez.\nHortaz, ondo bidean, gure ordenagailuetan daukagun zulo hori "ixteko" aukera izango dugu. Okerrena da, partxe horrek Intel prozesatzaileen errendimendua makalduko duela. Lehenengo datuen arabera, gure ordenagailuen CPUak %5-%30 mantsoagoak izan daitezke eguneraketaren ostean.


Erosi : 7,65 €\nOrrialde kopurua: 57\nNeurriak: 21 X 14\nGau hartan erabat aldatu zen jauregiko jaunaren bizitza. Harrezkero gau amaigabe batean bizi zela zirudien. Lehen, leihotik ilargia ikustean, honela galdegiten zion: "Ilargi amandrea, zeruan zer berri?" Eta hark honela erantzun: "Zeruan berri onak orain eta beti". Baina gau hartatik aurrera ilargia hodei ilunen artean ezkutatu zitzaion jauregiko jaunari, eta ez zekien bere larrialditik ateratzeko zer egin, ez zekien bere seme-alabei zer esan...


About: Sabindarren euskara garbia\nEuskara garbia terminoak bi esanahi bereizi ditu: euskara argia eta ulerterraza, batetik; eta maileguzko hitz eta esapideak —nahiz hizkuntzan aspaldi txertatuak, nahiz hartu berriak— baztertzen dituen euskara eredua, bestetik. Artikulu honen gaia bigarren adiera da; zehazki, XX. mendearen hasieran Sabin Aranak eta Euskal Pizkundearen garaiko sabindar garbizaleek sortutako eta eurek erabilitako hizkuntza eredua, erdarek kutsatu gabekoa, «euzkera garbija» euren hitzetan. Euskara garbi horren araberako neologismo edo hitz berri ugari sortu zituzten. Neologosmo horiei sabinismo ere deitzen zaie.\nEuskara garbia terminoak bi esanahi bereizi ditu: euskara argia eta ulerterraza, batetik; eta maileguzko hitz eta esapideak —nahiz hizkuntzan aspaldi txertatuak, nahiz hartu berriak— baztertzen dituen euskara eredua, bestetik. Artikulu honen gaia bigarren adiera da; zehazki, XX. mendearen hasieran Sabin Aranak eta Euskal Pizkundearen garaiko sabindar garbizaleek sortutako eta eurek erabilitako hizkuntza eredua, erdarek kutsatu gabekoa, «euzkera garbija» euren hitzetan. Euskara garbi horren araberako neologismo edo hitz berri ugari sortu zituzten. Neologosmo horiei sabinismo ere deitzen zaie. Hitz berri horietako gehienak hemeroteketan eta bitxikeria historikotzat gelditu dira gordeta; beste asko, ordea, gaur egun ere barra-barra erabiltzen ditugu: aditz, aldundi, antzoki, argazki, askatasun, aukera, batzorde, bazkide, hizki, idatzi, idazkari, ikastola, ikurriña, jaurlaritza, lehendakari, narrasti, ordezkari, ugaztun, urtaro, zaindari, zenbaki eta abar. Gaiei dagokienez, sabinismo ugari erlijio eta politika alorrei lotuta daude. (eu)\nEuskara garbia terminoak bi esanahi bereizi ditu: euskara argia eta ulerterraza, batetik; eta maileguzko hitz eta esapideak —nahiz hizkuntzan aspaldi txertatuak, nahiz hartu berriak— baztertzen dituen euskara eredua, bestetik. Artikulu honen gaia bigarren adiera da; zehazki, XX. mendearen hasieran Sabin Aranak eta Euskal Pizkundearen garaiko sabindar garbizaleek sortutako eta eurek erabilitako hizkuntza eredua, erdarek kutsatu gabekoa, «euzkera garbija» euren hitzetan. Euskara garbi horren araberako neologismo edo hitz berri ugari sortu zituzten. Neologosmo horiei sabinismo ere deitzen zaie. (eu)\nSabindarren euskara garbia (eu)\nwikidata:Sabindarren euskara garbia\ndbpedia-wikidata:Sabindarren euskara garbia


Tapiak dio Tubacexeko langileen egoera lazgarria dela – Ekonomiaren KZ\nArantxa Tapia Eusko Jaurlaritzako Garapen Ekonomikorako sailburuak aitortu du Tubacex enpresako langileek bizi duten egoera “dramatikoa” dela, eta adierazi du enpresaren arazoak ez direla pandemiaren ondorioz sortutako “egoeraren araberakoak”, baizik eta “errekuperatu” egingo ez diren sektoreak direla, eta, beraz, “Dibertsifikazio” prozesu bati aurre egiteko apustua egin du.\nTapiak ostiral honetan erantzun dio eh Bilduk Tubacexeko plantila dela eta egindako galderari; izan ere, Amurrioko eta Laudioko 129 langilerentzako lan-erregulazioko espedienteak mugagabeko greba egiten jarraitzen du, eta 95 kaleratze, 12 aurre-erretiro eta 22 baja izango dira.\nEba Blanco eh bilduko legebiltzarkideak bere esker ona adierazi die enpresako langileei; izan ere, Amurrio eta Gasteiz arteko distantzia oinez bete ostean, elkarretaratzea egin dute ostiral honetan Eusko Legebiltzarraren aurrean, euren egoera salatzeko.\n“INHIBICION”, “Tragedia” ren aurrean\nBlancok salatu duenez, pandemiak sortutako egoera bati ezin zaio erantzun “kaleratzeekin eta enplegua suntsitzearekin”. Gainera, Tubacexeko langileek pairatzen duten “tragediaren” aurrean Eusko Jaurlaritzak duen “inhibizioa” salatu du, baita enpresaren tesiekin “baldintzarik gabe bat egitea” eta Ertzaintzak langileen protesten aurka egindako “gehiegikeriak” ere.\nBestalde, Tapiak gogorarazi du Gobernuak “bitartekaritza” eskaini duela langileen eta langileen ordezkarien arteko lan-gatazkan, baina zehaztu du, hori gerta dadin, aurrez aurre dauden bi aldeek eskatu behar dutela bitartekaritza.\nPandemiak “bizkortutako” prozesua\nGainera, Tubacexen esku dagoen ‘oil & gas’ sektorearen egoera pandemiaren “emaitza” ez ezik, “Berreskuratuko ez diren” egoeren ondorio ere badela azpimarratu du. “Ez da pandemiaren arazo koiunturala, pandemia bizkortu duen prozesua baizik”, adierazi du.\nHori dela eta, sektore horretako enpresek euren jarduera “dibertsifikatu” behar dutela eta “etorkizunera jauzi” egin behar dutela esan du, eta bere saila dagoeneko lanean ari dela azpimarratu du.\nLangileen egoera “dramatikoa” dela onartu du sailburuak. Gainera, ziurtatu du ez dutela “inolaz ere” justifikatzen enpresak aurkeztutako lan erregulazio txostena, eta gogorarazi du hasieratik azpimarratu duela beharrezkoa dela zuzendaritza eta sindikatuak akordio batera iristea.\nEpe ertaina eta luzea\nNolanahi ere, “Epe ertain eta luzera pentsatzea” beharrezkoa dela esan du. Tapiak azpimarratu du garrantzitsua dela sektoreko konpainiek beren jarduera “dibertsifikatzea”, hidrogenoa bezalako alorretara, eta langileen prestakuntza sustatzea, behar berrietara egokitzeko.\n“Airaldearen [Tubacexeko lantegiak dauden eskualdea] eta sektore oso baten etorkizuna dugu jokoan”, adierazi du sailburuak, eta industriaren eraldaketaren erronkari aurre egiteko apustua egin du, enpresen, erakundeen eta langileen arteko lankidetzaren bidez.\n← Ibexa 8.600 puntuetan sendotu da, ziklikoen bultzadari esker\nEuskal enpresarien konfiantza moteldu egin da →\nAlemaniako Konstituzionalak Europako funtsak desblokeatu ditu


Aizu! AEKren aldizkaria - ‘Hegaldiak’, Zaldi herrenekin\nIker Martinez de Zuazok bakarkako hirugarren diskoa kaleratu du, Hegaldiak, oraingoan berak gidatzen duen Zaldi herrenak taldearekin elkarlanean: Martinez de Zuazok sortutako melodiak eta hitzak denen artean ondu dituzte lokalean, eta denek batera grabatu dute estudioan hamar abestiz osatutako albuma. Aurreko lanetako kantu eta kontu goibelek indarra galdu dute, eta pieza alaiagoek hartu dute tokia lan honetan. Soinu akustiko eta organikoetatik asko urrundu gabe, Zaldi herrenek azal elektrikoagoa eman diete kantuei, soinu bizi eta trinkoagoa. Hitzak, berriz, Martinez de Zuazoren harreman sarearen isla dira: inguruan izan dituen maitale eta lagunei idatzi die, betiere tonu alai eta jostalarian. “Gauza txikien garrantzi handiaz” ari da, “garena era soil eta lasaian bizitzearen garrantziaz”.\nKOPLARIAK, Korrontzi taldeak eta Xabier Amurizak kaleratutako lana (Elkar, 2020), World Music Charts Europe zerrendan sartu da, 11. postuan. Zerrenda horrek nazioarteko 20 folk disko onenen bilduma berritzen du hilero, eta pasa den apirilean agertu da Koplariak. Aurretik Bosnia, Israel/Yemen, Belgika, Angola, Mali/Irlanda, Hego Korea, Hungaria/Polonia, Txekia, Cabo Verde eta Gineako albumak ditu. Xabier Amurizaren koplak eta Agus Barandiaranen trikitia daude Koplariak CD-liburuaren oinarrian.\nHirukote donostiarrak bere lehen disko luzea argitaratu du. Ekoizpenean, Ed is Dead, Cris Lizarraga (Belako), Izaro eta Eneko Sagardoy artisten laguntza izan dute. Hitzetan, berriz, maitasuna, indarkeria, edertasuna, antsietatea, beldurra... ageri dira. Bide esanguratsua egiten ari da taldea, besteak beste abestien eta bideoklipen kalitatea bermatzen duen lantalde aberatsari esker.\nMauka Musikagintza, 2021\nTalde lekeitiarraren hamargarren urteurrena ospatzeko argitaratutako diskoak 11 kantu dakartza, doinu alai eta itsaskorrez osatuak. Lagun askok kolaboratu dute folk, rock, punk eta zelta tradizioko lan honetan; besteak beste, Fermin Muguruzak Kontrolatzen abestian, Lide Hernandok (Liher) Bitakoraren azken orria kantan eta Gorka Sarriegik (Sorotan Bele) Ez eman hautatzeko-n.


Hiru demo garatu dituzte, hizketa teknologiak oinarri | Gizartea | Berria\nHiru demo garatu dituzte, hizketa teknologiak oinarri\nElkarola partzuergoan elkar hartuta ari dira bost eragile, eta han garatu dituzte demoak. Garatzen segituko dute, «luze gabe» merkaturatzeko\nElkarolako eta Jaurlaritzako ordezkariak, atzoko aurkezpenean. J.C. RUIZ / ARP\nHamabost urte joan dira hizkuntza teknologien esparruan ikerketan hasi zirela Euskal Herrian, eta azken urteetan Elkarola partzuergoan ari dira. Hauek elkartu dira: Elhuyar, EHUko Ixa eta Aholab ikerketa taldeak, Vicomtech-IK4 eta Tecnalia. Hizketa teknologietan oinarritutako hiru demo garatu dituzte azkena, eta atzo eman zuten horien berri. Hiru arlotan ari dira bereziki: fabrikazio aurreratuan, osasunean eta biozientzietan, eta lurraldearen arloan. Hizkuntzarekin lan egiteko gai diren demoak sortu dituzte. Gehiago garatzea dute helburu. «Espero dugu luze gabe emaitzak aplikazio errealetan gauzatu eta merkaturatzea», esan du Igor Leturiak, Elhuyarreko arduradun eta Elkarolaren koordinatzaileak.\nBi esparrutan ari dira lanean. Batetik, oinarrizko ikerketan: 85 argitalpen zientifiko egin dituzte hizkuntza teknologien inguruan; bestetik, ikerketa aplikatuan: besteak beste, zortzi patente dituzte.\nHiru demo aurkeztu zituzten atzo. Lurraldearen arloarekin lotuta, bezeroei arreta emateko gailu bat garatu dute: gai da lehenbiziko galderak egiteko eta kontsulta dagokion sailera bideratzeko; ahoz zein idatziz funtzionatzen du. Osasunaren arloari dagokionez, demoaren oinarria da gaixotasunen eta sendagaien arteko erlazioak egitea. Eta fabrikazio aurreratuaren esparruan, errealitate aurreratuko telelaguntza sistema bat garatu dute, aditu baten eta langile baten artean erabiltzeko ?matxurak konpontzeko, adibidez?. Hizkuntzen itzulpen automatikoa ere egiten du demoak.\nEusko Jaurlaritzaren laguntza izan dute, eta Iosu Madariaga Teknologia eta Estrategia zuzendariak iragarri du aurten ere jasoko duela laguntza Elkarolak. Estibalitz Alkorta Euskara Sustatzeko zuzendariak nabarmendu du «sekulako loraldia» nabari dela hizkuntza teknologien esparruan, eta euskararentzat «bideak zabaldu» egin behar direla hor ere, «arlo hori estu lotua baitago besteekin». Adierazi du euskara «posizio onean» dagoela, baina lanean jarraitu beharra dagoela.


Ikasleak agurtu ditugu\n2019-2020 ikasturte amaierako ikasleei egindako agurrak bereziak izan dira.\ndbh 4.mailako ikasleei agurra\nEgape ikastolan egindako ibilbide luzeari amaiera emateko, DBH 4. mailako ikasleei agur xume bat eskaini diegu. Beste urtetan Egape Eguneko ekitaldi garrantzitsua izaten da 4. mailakoen agurra. Aurten ezinezkoa denez, Azkorteko ikastetxera deitu ditugu diplomak banatzeko. Hemendik aurrera jarraituko duten ibilbidean zoriontsu eta aske izan daitezen opa diegu Egape Ikastolako komunitate osoak. Zorte on!!!\nLehen Hezkuntzan berriz, 6. mailako ikasleak beraien tutoreekin elkartu dira ikasturteari amaiera goxo bat ematearren.\nGainontzeko ikasle guztiak on-line agurtu ditugu.\nUda ona izan dezazuela !!


Gazteria: amorrua eta gorrotoa, maitasunez - Consejo de la Juventud de Euskadi Gazteria: amorrua eta gorrotoa, maitasunez - Consejo de la Juventud de Euskadi\nGazteria: amorrua eta gorrotoa, maitasunez\nNor garen, zertan datzan gure bizitza, nora goazen, zertarako… buruan bueltaka ibilitako betiko kontuak, milaka aldiz asaldatutako ohiko galderak dira gazteontzako. Dudak, ezinegonak, amorrua, gorrotoa eta maitasuna. Ezaugarriok definitu dezakete munduko edozein txokotan jaio, hezi eta heldutzen doan gaztea, gazteria.\nMundura iritsi eta gurasoak, eskola, eta lagunak hartzen ditugu lagun eta etsai gure heziketa-jendarteratze prozesuan. Beraiekin amestu, pentsatu eta ikasten dugu, beraiengandik hartzen ditugu etorkizunean baliagarri zaizkigun ikus-ezinezko tresnak. Onerako zein txarrerako, gizarteak ereindako hazien landareak gara, izaki-sozialak gara.\nHorrela, gure existentziaren kolorea margotzen goaz, bizirik eta bizitzeko gaudelaren kontzientzia hartzen, alegia. Baina bizi, zertarako? Zaila da galdera horri erantzuten ahalegintzea, are zailagoa beraz, erantzun bakarra eskaintzea. Bizi garen mundu-txoko-txoro honetan arrazoiak bilatu eta ez aurkitzea gauza normala bilakatu zaigu zoritxarrez. Gure bizitza erosi edo saldu daitekeen produktua bihurtu denean, berarengatik hil arteko konpetentzian sartzerakoan, zer inporta dezakete galdera eta kontraesan guzti hauek?\nFroga dezagun bada kontrako jarduera eginez. Errazago suerta daiteke bizitzan, bizitzeko zer ez dugun nahi identifikatu eta berau aldatzea. Hori da hain zuzen ere, gure minak, tentsioak eta frustrazioei aurre egiteko geratzen zaigun arma bakarra, garatu beharrean gauden bizirauteko egintza. Emandako pausoengandik autokritikaz ikasi eta berriak umiltasunez konkistatzeko, gure buruetatik hasi eta gure ingurura begiratzea ez da ariketa makala. Hortik abiatzea ezinbestekoa izaten da bestelako herri-komunitate baten zentzua zabaldu eta iraultzeko, bestelako mundu bat eraiki ahal izateko.\nIragana, aipatu bezain laster forma hartzen duen orainaren lehenaldia da, esku artean soma ditzakegun kontzeptuak dira beraz: bizi izandako oroitzapenak eta momentuko gertaerak. Nolabait, erreza izan daitake hauek aztertzea. Baina, etorkizuna? Alboetara so egin, galdera hausnartu eta puff! kaxa ilun bat bezalakoa da gazte-begientzat. Ez dauka fondorik, astuna eta handiegia da ilusioa lapurtu diguten gazteontzako. Gure bizitza, erosi edo saldu daitekeen produktua bihurtuta, berarengatik hil arteko konpetentzian sartzerakoan, zer inporta dezake etorkizunak?\nEtxebizitza eskubidea, zozketa itsuetan lurperatua dagoen honetan, lanaren kontzeptu prekarizatua enplegatuek bakarrik ezagutzen dutenean, aisialdi eredu autogestionatua isilarazten saiatzen direnean edota injustizia hauek guztiak salatzeko bideratzen den gazte antolakuntza kriminalizatua dagoen honetan, zertarako etorkizunaz hitz egin?\nEgungo errealitatea gordina bada ere, ez gaitzatela ilusioa eta borrokarako grina zapuztu, burua galdera eta mugaz beterik dugun arren, ez dezagun bihotza epeldu. Gazteok, zutik mantentzeko beharrean gaude, pertsona eta herri bezala garatu ahal izateko, zapalduen arteko elkartasuna elikatzen jarraitzeko, gure ondorengoei justiziaren bidea argitzeko, bakoitzarengatik hasita gorrotoa eta amorrua maitasun osoz pizteko… animo eta besarkada handi bat oraindik antolatu gabe zaudeten etorkizuneko bide-lagunentzat, gure mundutxoa elkarrekin aldatzera goaz, merezi du eta!\nTexto de EGK publicado en Eusko News Gaztea:


Irekia Eusko Jaurlaritza - Gobierno Vasco :: Berrikuntza Publikoaren Planak bloga estreinatu du\n<img src="https://www.irekia.euskadi.eus/uploads/cover_photos/3540/original/mascota_pip_02._TXIKIjpg.jpg" style="max-width:100%" alt="" />\nSareko gune berri hau Eusko Jaurlaritzako Berrikuntza Publikoari buruzko atari eraberrituan kokatuta dago\nBPPak (Berrikuntza Publikoaren Planak) dagoeneko badu bere blog propioa. http://blog.pip.euskadi.net da eraginkorragoaz gain irekia eta berritzailea den Administrazioa bat baita Administrazio elektronikoaren erabateko garapena ere lortzeko asmatutako planaren aurrerapenak plazaratzeko sortu den tresna horren helbidea. Hain zuzen ere, sarean dugun gune berria Plana prestatzean zerikusia duten eragile guztien (langile publikoak, ordezkari sindikalak, zerbitzuak hornitzeko enpresak, administrazioak, herritarrak, eta abar) parte-hartzea sustatzeko eta Planean burutu diren jarduerei eta ekintzei buruz informazio xehatua emateko kanal bat eskaintzeko diseinatu da.\nBerrikuntza publikoa, Administrazio elektronikoa, herritarrei arreta, partehartzea eta teknologia izango dira, besteak beste, blogak hartuko dituen gaiak eta edukiko duen muga bakarra beren edukiaren eta zerbitzu eta politika publikoak hobetzeko herri Administrazioaren aldaketaren arteko harremana izango da. Horren lehenengo sarrerak dira Elena Pérez Barredok, Herri Administrazioko sailburuordeak, eta Idoia Mendiak, Justizia eta Herri Administrazioko sailburuak, egin duten aurkezpen bana. Era berean, dagoeneko kontsultatzeko moduan dago BPParen aurrekariei eta berritasunei buruzko testu bat, horien artean ITP (2006-2009 Informatika eta Telekomunikazioen Plana) eta PEAGe (2008-2010 Administrazio eta Gobernu Elektronikoaren Plan Estrategikoa) daudela.\nBlogak badu beste lasterbide bat ere Eusko Jaurlaritzako Berrikuntza Publikoari buruzko atari eraberritutik. Justizia eta Herri Administrazio Sailak berdiseinatu du Informatika eta Telekomunikazio, Berrikuntzaren eta Administrazio Elektronikoaren, eta Herritarrei Arreta Emateko zuzendaritzen eta Eusko Jaurlaritzako Informatika Erakundearen (EJIE) jarduera biltzen duen gune hau.\nUne honetan Webeak erakusten ditu, beste edukien artean, hauen xehetasunak: BPPa, Open Data Euskadi proiektua, egindako Berrikuntza Publikoari buruzko mintegiak eta hurrengo gertaerak. Horrez gain, Berrikuntza Publikoaren arloan aplikagarria den araudia eta sinatutako hitzarmenak biltzen ditu.\nmascota_pip_02._TXIKIjpg.jpg 20 KB (jpg)\nOpen Data Euskadi bloga martxan jarri da


Zuma jokoak online jolasteko\nWhite Snow eta sagar\nZuma play gure web orrian prozesuari ilusio guztiak esperimentatu jokoak doan eskaintzen dugu. Break pilotak koloretako katea eta ez utzi suge etxean sartu irrist.\nEkintza sinple batzuetan hain mesmerizing horiek egiteko balitz bezala hipnotizatuta jarraituko duzula, ezin berak ekartzea denbora ere hautsi eszenikoak. Botere magikoak nailed baduzu, behartuz beren okupazioa jarraitzeko. Bideo joko horiek hitz eginda, ez duzu uste hori idle zaletasun zentzugabeak da. Izan ere, jostailuak erabat Ezertarako ez dago, eta bakoitzak alde bat eta denbora garatzen du. Duzu zuma luxuzko play free online eskaintzen dugu uste dugu bere propietate magikoa delako. Ez bazara, hura kudeatzeko printzipioa ezagutzen baduzu, harritu nola dena erraz ulertzen da izango duzu, eta soiltasun hori nola egiten. Batzuk ibilbide run koloretako bolak arabera eta talde bat han berdina kluster bat zehaztu behar duzu. Jakin zer kolore baloia, tiro pistola seinalatu dagokion taldeari eta tiro duzu. Bola sartu, filmatu eta kate bat sortzea, hiru edo gehiago berdin bere desagertu unitateak zuen etortzen bada. Printzipio hori Zuma online play, edozein dela ere gaia ematen du. Jostailu honen aldaera ugari garatu ditu, erraz zirraragarrienetariko aurkituko duzu izango niretzat izan dutenean, behin eta berriro itzultzeko, baina aniztasuna nahiago eta ez da eza esperimentatu. Piraten gaia gogoko bat bilatzea lurperatutako urrearen kutxak bat bidaliko dizu, antzinako hiria deia hildako zibilizazio elkartu eta euren tenpluak aztertzeko, bidaiaz itsas bizitza enpresaren alaitzeko, eta neska atsegin handiz pasatzeko denbora maitagarrien hizketan eta sukaldaritzako gaiak ezagutzeko. Bright dekorazioa jokoak Zuma online, hau da, soinu-efektuak lagunduta joko du, dotore, originala eta gogoangarria. Hau da, ongi fun gauza lan nagusia arteko tarteak egiteko egokia, eta, ihes egiteko arrazoi gisa balio dezake. Sarritan telefono mugikorrak eta pilulak aurkitu, bidaia luze gisa, edo lerroan zain oharkabean igaroko han zerbait egin behar bada. Argibide erreproduzitu oso erraza eta intuitiboa da, nahiz eta argi bihurtzen hurrengo zer egin behar da. Erabilgarria aholku bat pixka bat nahastu Zara oraindik bada. Jokoa aurrera egin ahala buelta joko puntu eta irabazteko premia duzu. Laster edozein katearen zati daiteke ordezkatu, beraz, desagertu fun pilotak izango duzu. Beste pilotak dira laser habe helburua hobeto lagunduko duten hornituak. Besteei putz dezakete, eta decelerate laugarren suge. Bide jakin bat mugituz, suge hau abiadura konstante bat mantentzen du, baina etengabe Burrow hurbiltzeko beste zelaira amaieran. Baina zure zeregina ez da eman behar hori lortzeko eta ezkutatzeko, bestela txanda jokatuko dira. Hala ere, une arriskutsu bertan izango da jokoan, bat-batean bizkortu denean segundo kezkagarrian gutxi. Egoera horietan, batez ere, kontuz ibili eta bildutako konponezinak saihesteko izan behar du. Katea apurtu duzu, eta berriz ere konektatu pilotak bera kontsumitzen, bere aurrean parte arakatzen buztana itzuli. Honek denbora pixka bat irabazi nahi duzu eta eskuineko mugimendua egiten aukera emango du. Badira ere egoerak baloia da zuk hori orain ari tiro egingo, ez du iheslari edozein kolorea dator. Zenbait joko aukera ematen dizu, besterik gabe askatu by (alde batera utzita), eta hurrengo helburua. Jokoaren edozein bertsio interesgarria da, ez du axola nola zaharrak dira. C Haur eta helduen Gamers jolasten gozatzeko aukera izango dute, eta haurrak askotan beren gurasoekin lehiatu kontrolatzeko gaitasuna, azkar eta logikoki jarduten. Ez da komunikazio-eta interes publikoko eztabaida arrazoia?


Euskal Girotze Barnetegiak - Nolega\nEuskal Girotze Barnetegiak/\n2019-2020 DEIALDIA EBATZITA\nEuskal Girotze Barnetegiek, batez ere, etxeko edota kaleko erdal giroan bizi diren ikasleei euskal giro aberats bat ezagutzeko eta, are gehiago, bertan euskaraz bizitzeko aukera eskaintzen diete.\nHorixe dute helburu nagusia barnetegietako egonaldiek: ikasleei euskal giro goxo eta aberatsean bizipen gogoangarri bat izateko aukera eskaintzea, era horretan euskara ikasteko prozesuari eta hizkuntzarekin duten harreman afektiboari bultzada eragingarria eman diezaioten. Batez ere zera lortu nahi da: euskaraz lehen pausoak ematen ari diren ikasleei hizketan askatu ezin hori gaindiaraztea; euskaraz komunikatzeko gai direla konturaraziz beren buruekiko segurtasuna eta konfiantza sortzea, eta hitz-etorria indartzea. Beraz, barnetegien xede nagusia ikasleen hizkuntzaren erabilera eta haren aldeko motibazioa indartzeko ekintzak burutzea izango da.\n1985-86 ikasturtean burutu ziren lehenengo euskal girotze egonaldiak Eubako barnetegian. Geroztik, beste barnetegi batzuk sortu dira, eta gaur egun 5 Euskal Girotze Barnetegi ditu Hezkuntza Sailak: Barria, Elgoibar, Hondarribia, Lemoiz eta Segura.\nIkus barnetegiei buruzko informazioa hemen.\nLMH 3tik DBH 2ra bitarteko ikasleentzako egonaldiak dira.\nIkasle-taldea ikastetxeko ikasgela naturala izango da.\nEgonaldiak 4 egunekoak dira: astelehen goizean hasi eta ostegun arratsaldeko seietan bukatuko dira. Egonaldiaren egun kopurua eta iraupena ezingo dira ez laburtu ez luzatu. Ikasle-talde bakoitzak egonaldi bakarra egiteko aukera izango du.\nIkastetxeak egingo duen eskaera barnetegiren batean txanda eskuratzeko izango da, baina ez barnetegi jakin batean. Txanden banaketa egiteko eratuko den batzordeak egingo du bost barnetegietako egonaldi-txanden esleipena.\n2019-2020 ikasturterako barnetegien araudia eta triptikoa.\n2019-20ko deialdian izena emateko epea martxoaren 11tik apirilaren 12ra bitartean egongo da zabalik, bi egunak barne. Eskabideak egiteko:


“Crowdfunding” kanpainia – Borobil Teatroa\nJanuary 7, 2019 September 26, 2020\nRomán eta Julieta antzezlana Meta! Kultura 2018 Crowdfunding kanpainatik jasotako laguntzari esker taularatu zen.\nMeta! Kultura Gipuzkoan kokatutako eragileen kultur proiektuak eta ekimen berritzaileak sustatzen dituen deialdia da. Gizarte zibilak eta Foru Aldundiko Kultura, Turismo, Gazteria eta Kirol Sailaren jarduera ildoen barruan aurreikusitako kultur jarduerak finantzatzea du helburu.\nRoman eta Julieta antzezlana 2018ko deialdiko crowdfunding kanpainan parte hartzeko aukeratutako 15 proiektuetako bat izan zen. Borobil Teatroak abentura honi ekin zion Roman eta Julieta bezalako proiektu kulturala aurrera eramateko finantzazioa lortzeko. Honek, aurreiritziez eta normatik kanpo dagoen guztia onartzeko ditugun arazoez hitz egiten du.\nGoteo Fundazioaren bidez, eta Gipuzkoako Foru Aldundiaren diru laguntzari esker, “Matchfunding” kanpaina abiarazi genuen 2018rako azaroaren 17an antzezlana estreinatzeko beharrezko baliabideak lortuz. Kanpaina honetan zehar laguntza eman ziguten mezenas guztiei esker, antzezlana errealitate bihurtu zen eta behin oholtzara igota, arrakasta handia izan du.\nEskerrik asko beste behin hemendik haiei guztiei.\nTags:antzezlanacrowdfundingkulturaroman eta julieta


ELAk Schneider Taldearen Estatuko ERTEa errekurritu du — ELA Sindikatua\nELAk Schneider Taldearen Estatuko ERTEa errekurritu du\nELAk Schneider Taldearen Estatuko ERTEa errekurritu du Schneider Taldeak 3 lantoki ditu Hego Euskal Herrian: Mungia, Gares eta Bilbo. Frantziako multinazionalak Estatu mailako ERTE bat proposatu zuen apirilean bere enpresa guztientzat. Horretarako, konpainiak negoziazio-mahai bat sortu zuen, Estatuko enpresa guztien ordezkaritza sindikala erreferentziatzat hartuta, honako osaera honekin: 7 CCOO, 4 UGT, 1 ELA, 1 LAB. https://www.ela.eus/eu/industria-eta-eraikuntza/albisteak/elak-schneider-taldearen-estatuko-ertea-errekurritu-du https://www.ela.eus/eu/industria-eta-eraikuntza/albisteak/elak-schneider-taldearen-estatuko-ertea-errekurritu-du/@@download/image/schenider.jpg\nSchneider Taldeak 3 lantoki ditu Hego Euskal Herrian: Mungia, Gares eta Bilbo. Frantziako multinazionalak Estatu mailako ERTE bat proposatu zuen apirilean bere enpresa guztientzat. Horretarako, konpainiak negoziazio-mahai bat sortu zuen, Estatuko enpresa guztien ordezkaritza sindikala erreferentziatzat hartuta, honako osaera honekin: 7 CCOO, 4 UGT, 1 ELA, 1 LAB.\nELAk bilera guztietan parte hartu du, eta lehenengo egunetik negoziazio mahaiaren aurka agertu da, hainbat arrazoirengatik. Ez dago ERTEren justifikaziorik, lan-karga nahikoa dagoelako. Eta, bestalde, Schneiderren zuzendaritzak bere interesetarako ordezkaritza erosoa izateko estrategia bat du aurrean, estatu mailako negoziazio-mahai bat sortuz.\nKontsulta-aldia amaitzeko, zuzendaritzak eta CCOOk akordioa lortu zuten ERTEa irailaren amaierara arte aplikatzeko. Hala ere, ELAk uste du ez direla bete Legeak ezarritako baldintzak. Hori dela eta, ERTEa inpugnatu du.\nELAk argi dauka Schneiderren estrategia baten aurrean gaudela, estatuko sindikatuen lankidetzarekin, estatu mailako negoziazioa zentralizatzeko. Hego Euskal Herriko lantegietan lan egiten dutenen interesen aurkako erabakia da. Covid-19ak eragindako egoera honetan, lan-baldintzak pobretzea helburu duen estatalizazioaren adibide argia dugu, langileek Hego Euskal Herriko lantegietan aitortu duten ordezkaritza mespretxatuz.


Aizpea Goenaga eta Mari Jose Olaziregi "Mugaz Gaindi" kongresuan izan dira, Boisen | Etxepare Euskal Institutua\nAizpea Goenaga eta Mari Jose Olaziregi "Mugaz Gaindi" kongresuan izan dira, Boisen\nMugaz Gaindi kongresua atzo goizean hasi zen Boisen, irakasle, ikasle, ikerlari, eta komunitateko jende ugarirekin. Iñaki Goirizelaia errektoreak ireki zuen sinposioa eta diasporarekin betidanik izan duen lotura pertsonala azpimarratu, baita errektore gisara Euskal herriko Unibertsitateak etorkizunean, Etxepare Euskal Institutuarekin batera Euskal Ikasketen Sarea munduan hedatu, eta sendotzeko egitea asmo dituen proiektuak ere.\nMari Jose Olaziregik, jarraian, Etxepare Euskal Institutuak munduan sortu duen irakurle eta katedra sarea azpimarratu zuen, baita nazioartean euskara eta euskal kultura sustatzeko egindako lana ere. Harrera oso beroa egin zioten eta Etxepare Euskal Institutuak egiten duen lana goraipatu zuten. Aizpea Goenaga izan zuen ondoan. Hausnarketa planteatu zuen, euskal ikasketetan dihardutenen arteko lotura eta elkartrukea beharrezko dela esan, irakasleen sarea eta elkartea sortzeko beharra, baita euskal unibertsitateek nazioartean euskal ikasketak eskaintzen dituztenekin harreman akademiko eta egitasmo gehiago sortzeko beharra. Lankidetza hitza, baita, zinez, Etxepare Euskal institutuaren lan egiteko moduaren giltza.\nWilliam Douglass CBSko irakasle emeritu eta euskal ikasketetan giltzarri izan denak jarraitu zuen, Pazifikoan euskaldunen presentziaz egin duen ikerketa sendoa aurkeztuz, baina literatura bezalako testuetan eurez esaten direnak. Jarraian, Viola Migliok Islandian 1615ean izandako euskal baleazaleen sarraskia izan zuen hizpide, eta Etxeparerekin han antolatutako kongresuak esandakoak azpimarratu. Ondoren, Albaolako Imanol Agote izan zen hizlari.\nEuskal Herria Mugaz Gaindi kongresua euskal diaspora aztertzen duten adituen topaleku akademikoa da eta Boise State University-ko euskal ikasketa sailak antolatzen du.


Â«Hemengo Elizak oraindik ez du arazo sozialetan sakontzenÂ»\nVictor Garaigordobil Urkiolako abadeari elkarrizketa\nUrkiolako abadeak bere ohizko lo-kuluska orduan hartu gaitu. Hala ere, ez da lokartu gure galderak erantzutean. Aiztitik, zorroztu egin ditu iritziak Ekuadorren pasatutako 32 urteak zorrozkailu legez erabiliz. Hemen daramatzan azken 12 urteek ez diote mihia kamustu. Euskal Herria ez baita Ekuador, baina ezta paradisua ere.\nARGIA. Nekazari giroan hazi zinen. Maiorazkoa zinen. Hala ere, 14 urte betetzerako apaizgaitegira joan zinen Arteara. Gero Gasteizera, baina tarte horretan gerra lehertu zen.\nVICTOR GARAIGORDOBIL. Gerra sortu bezain pronto, Otxandio eta Gasteiz bitartean zen muga. Gure baserria bertan zen. Lehenik bolondresak etorri ziren, eta ez ziren hain itxura oneko pertsonak. Gero, Gipuzkoako gudariak etorri zirenean, beste era batera joan zen dena. Eusko Jaurlaritzak aukeratuak, urtebetez egon ziren gure baserrietan. Eurekin etortzen nintzen ni domeketan Urkiolara meza entzutera. Orduan oso ongi pasatu genuen. Negu horretan ez zen hainbeste liskarrik izan. Apirila arte ez zen hegazkinik ageri, eta hemengoek ez zuten egiteko ezer izan. Berehala sartu ziren. Seigarrenean sartu ziren gure etxean eta ni Gasteizera eraman ninduten. Han, nazionalekin aritu nintzen. Ez zen beste aukerarik. Gero, gerra amaitu arte. Bi urtez, Otxandiotik Â«Liberadores de BilbaoÂ»ra, hortik Asturiasera, Picos de Europa, Teruel, Lleida...\nA. Bokazioa duen batek nola bizi du gerraren sarraskia?\nV.G. Orduan ez da lar pentsatzen. Derrigorrez eramaten zaituzte. Lehenik atxilotu legez eta gero soldadu bezala zuzen-zuzen gerrara. Izan zen ospa egin zuenik, beldurragatik. Gauza gogor asko gertatu baitzen. Herrietan, salaketek bultzatuta heriotza asko izan ziren. Baina Euskal Herrian ez hainbeste. Esate batera, nazionalak sartu arte hemengo Gobernua zen. Hor ez zen Elizaren aurkako gauza handirik egin.\nA. 1936an, 21 urterekin, apaizgaitegira itzuli zinen. Zer giro bizi zen bertan gerra ostean?\nV.G. Gogorra, batez ere jan aldetik. Gose handia. Baita baserrietan ere. Hala ere, herrietan gose handiagoa izan zen. Apaizgaitegian ere bai.\nA. Diktaduraren lehen urteak ezagutu zenituen, 1948an Ekuadorrera joan baino lehen.\nV.G. Baina ez gehiegi. Diktaduraren urterik gogorrenak gero etorri ziren. Nik gerra osteko giroa ezagutu nuen batez ere, eta hori beti da gogorra, irabazi duenak irabazita ere. Ondoren, Ekuadorretik noizbehinka etortzen nintzenean, orduan bai diktadura sentitzen zela. Ordurako gotzain legez askatasun batekin hitz egin nezakeen, eta Polizia atzetik izaten nuen. Erregimenaren aurka ezin zen ezer esan. Are gutxiago Kontzilioa eta gero, gauza asko esan baitziren bertan hemen esan ezin zitezkeenak.\nA. Ekuadorren beste errealitate bat ezagutu zenuen. Baina ez erabat desberdina.\nV.G. Haisera batean bai. Han gero gogortu ziren gauzak. Herriko bizitzan arazoak hastean Elizak zerbait argi eta garbi esan zuenean gogortu ziren harremanak.\nAldaketa asko izan ziren. Baita Elizaren baitan ere. Ordura arte, zerura begira egoten zen, lurrera begira beharrean. Kontzilio ostean, Elizak berak esan zuen pertsonak nola bizi diren begiratu behar dela. Lagun asko gosez, askatasunik gabe, zapaldua ikusten baldin baduzu, hori kontuan hartu eta konpontzen saiatu behar duela Elizak. Salaketa horiekin hasi ziren problemak. Agintariak oztopoak jartzen hasi ziren.\nTalde txiki bat onenen moduan bizi zen han. Baina jendeak berak ere pentsaera aldatu du. Lehen txiroek esaten zuten euren sufrimendua Jainkoaren borondatea zela. Geuk ere esaten genien harrokeria zela aberats izan nahia. Baina orain ez da horrela pentsatzen. Mentalitate aldaketa eman da. Orain, lehenik erosten duten gauza transistore txikia da. Lurra lantzen ari direnean ere entzuten dute, munduan gertatzen dena jakinez. Horrela, eta pertsonak geure kabuz ere horrelako ondorioetara hel gaitezkeenez, aldaketa giroa eman da.\nA. Espetxera ere eraman zintuzten, 1978an, salaketak egiteagatik.\nV.G. 17 gotzain eta abade egon ginen taldean. Batzar batean geunden, hango egoera aztertzeko bilduak. Beste nazio batzuetatik ere etorri ziren, eta azterketa sakon baten ondoren agintariak normalean gaizki geratzen dira. Guk esan egin genuen, eta poliziak kanpoan zain zeuden. Bazuten, horrelakoetan beti gertatzen den bezala, norbait barruan. Batzartuta geundela sartu egin ziren, zakur, pistola eta guzti, eta paper guztiak eraman zizkiguten. Hori dela eta Â«iraultzaileakÂ» deitu ziguten.\n48 ordu besterik ez genituen egin. Asko ginen, eta hainbeste gotzain espetxeratzea notizia bilakatu zen. Nuntzioa, kardenala eta enbaxadore batzuek eskua sartu zuten.\nA. Askatasunaren Teologia sortzen ari zen garai hartan. Ildo berekoak al zineten?\nV.G. Ildoa ez zen guztiz berdina. Iraultza armatua egitea ez genuen aldarrikatzen, baina iraultzaren ideia gure kontzientzietan sartu egin behar zela bai. Ez iraultza izatearren, sinesmena sakonean agertzearren baizik. Gauza bi dira. Elizak eta erlijioak politikan ezin du sartu? Noski, derrigorrez. Pertsonen bizitzan sakonean sartzen baldin bada, beti elkarrekin topo egiten dutelako. Agintariek zibilak euren bidetik ez doazela pentsatzen dutenean, espetxean sartzen dute jendea, hil ere bai. Erlijioak, hori ikusita, eta sakonean sartuko baldin bada pertsonen eta herriaren bizitzan, txarto dagoen lekuan txarto dagoela esango du.\nA. Guzti hori alde batera utzita, Euskal Herrira itzuli zinen 1982an. Ezagutu zenuen diktadura atzean utzi eta trantsizioa zegoen.\nV.G. Diktadura bukatua zen, baina hemen erabateko aldaketarik ez zela izan ikusten zen. Bertakoak ere ongi ez zirela konpontzen nabarmen zen. Hemen ere bazen desberdintasunik, eta oraindik badira.\nA. Elizak edozein motako indarkeria salatu behar duela esan duzu lehen. Hemengoak betetzen al du behar bezala paper hori?\nV.G. Asko aldatu da, baina han bezala, sakonean sartu eta bertako egoera salatzen, ez. Argi ikusten da. Egoera ez da berdina.\nA. Hala ere, hemengo gotzainak hainbat gaitan gehiegi sartzen direla esaten da.\nV.G. Gotzain moduan onak direla uste dut. Argi berba egin dutenak hemengoak dira. Hemen sentimendu bi daude: pobre eta aberatsena bat, eta gure herria nola aurkitzen denarena bestea. Hemengo gotzainek argi esan dute zapalduak gaudela eta gure etorkizuna gure artean erabakitzen utzi behar digutela. Hor sortu dira hemengo nahasteak. Ez dute oraindik inor espetxean sartu, baina Bilboko gotzaina estu ibili zen. Kanpora bidali nahi izan zuten. Orain Setien izan da, baina eraginik handiena izan duena Bilboko AÃ±overos izan zen.\nBaina horretan aurrerakoiak izan arren, aberats eta txiroen arteko arazoak bertan darrai. Ekuadorren, azken urteetan, aberatsak ez ziren elizara joaten. Hemen guztiak batera dira oraindik. Hemen ez da hain argi ikusten: zeintzuk diren pobreak, zeintzuk diren errudunak.\nA. Normaltzat ikusten al duzu azken urteetan eman den beherakada katolikoen artean?\nV.G. Ez dut uste fedea galdu denik, denok daukagulako norbait edo zerbaitengan. Lehengo moduko sinesmena galdu dela? Bai. Baina beste moduak sortu dira. Bestelakoa da Eliza erakunde bezala. Normala ikusten dut Eliza atzean geratzea. Eliza lehen lar jainkotuta zegoelako gure artean. Orain jendeak ikusten du Elizak esaten dituen hainbat gauza ez direla hain argiak; gotzainek ere lelokeriak esan ditzaketela. Bere tokia topatu behar du une honetan. Elizgizonak edo emakume baino lehen pertsonak garelako, gure akats eta guzti. Hori ez da txarra. Leku guztietan gertatzen da. Gizatasuna da bideratu behar dena, ez Eliza, hori ongi bideratzen denean Eliza ongi joango baita. Hemen, gizatasunean, gauza batzuetan irabazi egin dugu, baina baita galdu ere. Gauzak egiteko ahalmena galdu dugu. Herri bezala funtzionatzeko era ere aldatu egin da.\nA. Aldatu egin al da gure herri sentimendua?\nV.G. Ez dakit zer den. Herri elkartua ginela esan izan da. Ez dakit egia ote den. Lehen ere euskaldunak bakoitza bere aldetik joan izan gara. Herri elkartu bat nahi dugu orain, eta hor dago arazoa. Elkartua nahi dugu, baina nork bere buruaz pentsatuz. Begirunez ikusi behar dira besteen buruak, baina denak gara desberdinak. Guztiok ondo bizi gura dugu, eta sarritan ez besteei lagunduz. Alderdi horretatik ez zait pozgarria Euskal Herriaren egungo egoera. Alde batetik euskaldun espainolistak daude, beti izan ditugunak egun agian ugariago direnak. Bestetik, abertzaleok ezin dugu elkar aditu. Euskal Herrian hiru alderdi baino gehiago ez genituzke beharko. Baina orain, eskuina diogunean, edo ezkerra, ez dakigu zer diogun.


Euskararik gabeko menuak | kalaportu, itsasontzi gorri bat...\nEuskararik gabeko menuak\nZarautz herri euskalduna den arren, bertako taberna eta jatetxe gehienetan ohikoa da euskararik gabeko menuak aurkitzea. Hau da eguneroko egoera..\nHorri aurre egiteko, Zarauzko Udaleko Euskara Zerbitzuak Euskara ere menuan! kanpaina abiaraziko du uztailean, Zurekin Ostalarien Elkartearekin elkarlanean. Gaur goizean aurkeztu dugu ekimena, herriko hainbat taberna eta jatetxeetako ordezkariekin batera. Hemen kanpainari buruzko informazioa:\nEuskara ere menuan! kanpaina abiaraziko du uda honetan Zarauzko Udalak, ostalariekin elkarlanean\nZarauzko Udala eta Zurekin Elkartea elkarlanean ari dira gure herriko taberna, kafetegi eta jatetxetako kartak eta menuak euskaraz jartzeko.\nUda honetan, helburu hori ahalik eta taberna eta jatetxe gehienetan lortu nahi da, eta horretarako Euskara ere menuan! kanpaina antolatzeari ekin diote Udalak eta ostalari elkarteak.\nKanpainaren ardatz nagusiak hauexek dira:\n· Menua, karta, ogitartekoen edo-eta plater konbinatuen zerrendak euskaraz eskaini behar dira kanpainan parte hartzeko.\n· Taberna eta jatetxe horietan euskaraz eskatzen duten bezeroen artean sariak banatuko dira. Horretarako zozketa-txartelak prestatu dira bezeroei emateko. Zozketa-txartelean, bere datuez gain, euskaraz eskatu duen platera, menua, plater konbinatua… idatzi beharko du bezeroak.\n· Zozketa txartelak taberna edo jatetxe bakoitzak jasoko ditu, eta hilabete amaieran guztiak elkartu eta zozketa egingo da.\n· Hiru zozketaldi izango dira: uztaila amaieran jasotako txartelekin, abuztu amaieran jasotakoekin, eta iraila amaieran jasotzen direnekein.\n· Zozketaldi bakoitzean bi lagunentzako 2 bazkari edo afari kanpainan parte hartzen duten taberna edo jatetxeetan (guztira 6 bazkari edo afari).\n· Zozketaldi bakoitzean bi lagunentzako 2 egonaldi nekazalturismo etxeetan (guztira 6 egonaldi).\n· Zarauzko Udalak material grafikoa sortu du: zozketa-txartelak, kanpainan parte hartzen duten tabernak eta jatetxeak identifikatzeko pegatinak, kutxa… eta baita menuak euskaraz idazten laguntzeko hiztegia ere.\nOstalaritza hiztegia zarautz.org webgunean dago guztion eskura.\nEuskara Zerbitzuak itzulpen eta zuzenketa lanetan ere lagunduko du orain arte bezala.\n· Zarauzko 90 taberna eta jatetxe inguru gonbidatu ditugu kanpainan parte hartzera, eta oraingoz 30en baiezko erantzuna jaso dugu.\n· Gaurko aurkezpenaren ondoren ere, noski, atea guztiei zabalik dago, eta parte hartzeko prest dauden guztiek izena eman dezakete Zarauzko Udalaren Euskara Zerbitzuan.\nHauek dira orain arte kanpainarekin bat egin duten eta, beraz, aurrerantzean euskara ere menuan izango duten Zarauzko tabernak eta jatetxeak. Zerrenda etengabe eguneratuko da Euskara Zerbitzuaren webgunean.\nALAMEDA HOTELA (Azpienea jatetxea)\nJOSHE MARI TABERNA\n· POST SCRIPTUM:\nZurekin Ostalarien Elkarteko ordezkaria eta zenbait taberna eta jatetxetako arduradunak izan dira gaurko agerraldian. Argazkian ikus daitezkeenez, euskara ere menuan, bai, baina emakumerik ez aurkezpenean. Jatetxe eta tabernen izenean agertu diren guztiak mutilak izan dira. Kasualitatea izan da, baina hurrengoan kontuan hartu beharko dugu, parekidetasun irizpideak inondik inora ere bete ez dituen agerraldia izan baita gaurkoa. Eta hizkuntza eskubideak bermatu beharrekoak diren modu berean, emakume eta gizonen parekidetasuna ere ezinbestean bermatu beharrekoa da. Gaurkoa bezalako agerraldiek erakusten dute oraindik ere denok lan asko dugula egiteko.\n[ argazkia: Maider Izagirre ]\n« Festaz eta kolorez betetako sanpelaioak Euskara da gure territorio libre bakarra »\nData : 2012/06/22


ENABLE SOUND SURROUND 5.1 IN DEEPIN - DEEPIN ESPAINIAN\nSENDATZEA SORROUND 5.1 IN DEEPIN\nmlopez Duela 3 hilabete 4 iruzkinak\nOso ona! Ni naiz MLopez_fpv nik asko ezagutzen naute Telegram kanaletik ... Tutore txiki bat eskaintzen dizut, geurekin dugunok, 5.1 etxeko zinema bat izatea eta HDMI bidez konektatutako telebistak ere badituzu gure filmeak gozatzeko. Kodi edo ikusi IPTV edukia edo beste ... Honako tutorial honekin sakonera nola konfiguratu behar den 6ch audioa sakoneko ingurune eta soinu inguruneaz gozatzeko irakasten dizut.\nTerminal ireki dugu eta honako hauek jarri ditugu:\nErabili dut nano terminalean erabiltzen dudala baina erabil dezakezu gdit, vim etc ...\nOndorengo lerroak bilatu eta editatu behar ditugu:\nOndoren, lerroa kokatuko dugu default-lagin-formatuan eta honela aldatzen dugu:\ndefault-channel-map = aurrealde-ezkerrera, aurre-eskuinera, atzealdeko ezkerrera, atzealdeko eskuinera, aurrealdea-zentroa\nAzkenean, aldaketak gorde ditugu kontrolarekin + x gelditzeko eta S sakatuz bai esateko eta sakatu Sartu.\nAzkenean konfiguratzen jarraitzen du alsamixer eta 2ch-era 6-ra 5.1-rako behar denetik mugitu\nterminalean idatzi genuen:\nEta sakatzen dugu Sartu... eta gero F6 sakatu ahal izango dugu audio txartela hautatzeko.\nNire kasuan etxeko kamera konektatutako XNUMxjackseko plaka txartela hautatzen dut.\nGero eskuinera joaten gara eta kanaletan sakatzen dugu gezia gora eta igoera hau 6ch-era igarotzeko:\nBehin hori amaituta, ezin dugu joan Esc Azkenik, gordetako aldaketak utzi besterik ez ditugu egin behar ALSA, beraz, honako hauek jarri ditugu terminalean eta sakatu Sartu:\nsudo alsactl denda\nhau beharrezkoa da 6ch konfigurazioa berrabiarazi egiten denean.\nEta 5.1-en sakoneko soinua eduki genezake, sistema berrabiarazi eta ingurune soinua gozatu besterik ez duzu egin behar!\nEskerrik asko eta GNU / Linux komunitate osoari agurra!\nLopez jauna Egilea eta laguntzailea da Deepin gaztelaniaz, gure Telegram taldearen eta gure foroetan aurki dezakezu. Lopez jauna Teknologi zalea da.\n4 Iruzkin hariak\n3 Iruzkinen egileak\nHey, nola zure artikulu interesgarria, eskerrik asko hemen erakusteko, nahiko instructive eta zehatza, ziur asko izango da jende asko onura.\ngenial mlopez Eskerrik asko, agian nire amaierako bigarren audio kanalekin izan dudan arazo zahar bat konpontzen lagunduko dizuna\n7.1-en balio du 8-en kanalak aldatuz eta konfigurazioetan beharrezko irteerak aipatuz.\nAMD R7 260 txartela daukat eta hori ez da niretzat.\nDuela 17 egun


ELIKA Seguridad Alimentaria | Elikagaien arriskuei buruzko Eurobarometroa - EFSA 2006 - ELIKA Seguridad Alimentaria\nBidaltze data 22 otsaila, 2006\nElikagaiek sorturiko arriskuei buruzko inkesta burutu eta kontsumitzaileen iritzia argitaratu du Elikagaien Segurtasuneko Europako Agintaritzak (EFSA). Osasuneko eta Kontsumitzaileen Babeserako Zuzendaritza Orokorrak ere hartu du parte aipatu inkestan. EBko 25 herrialdeetan egindako inkestaren emaitzen arabera, Europako kontsumitzaileek baiezko iritzia dute Elikagaien Segurtasunari buruz. Medikuek (%32), kontsumitzaileen elkarteek (%32) eta zientzialariek (%30) eskaintzen dituzte informazio-iturri fidagarrienak, elikagai-krisialdiaren aurrean. Horien ondoren, erakunde publikoak (%22) eta komunikabideak (%17)


Verdini Dantza Taldeak ‘Zu zeu’ aurkeztuko du larunbatean — dantzan.eus\nHemen zaude: Hasiera › Hemeroteka › Verdini Dantza Taldeak ‘Zu zeu’ aurkeztuko du larunbatean\nVerdini Dantza Taldeak ‘Zu zeu’ aurkeztuko du larunbatean\nIsabel Verdiniren ekimenez, Verdini Dantza Taldea sortu zuten orain hogei urte, adimen urritasuna duten lagunen gizarteratzea bultzatzeko asmoz. Urteurrena ospatu eta beren ikuskizuna aurkezteko, Zu Zeu izeneko gala antolatu dute larunbat honetan —urtarrilak 12— Donostiako Victoria Eugenia aretoan.\n2008an Hiritar Merezimenduaren Domina jaso zuen Verdini Dantza Taldeak. Eta ez da gutxiagorako. Dantzaren eta gorputz adierazpenaren bidez, adimen urriko pertsonen gizarteratzea du helburu konpainia donostiarrak, eta azken bi hamarkadatan egindako lanari esker hainbat ikuskizun taularatzea lortu dute.\nTaldeko Isabel Verdini arduradunak dioen moduan, “lanaren bidez, urritasuna duten pertsonak edozein muga sozial gainditzeko gai dira”.\nHorregatik, urte berrirako ikuskizun berria prestatu dute, Zu Zeu izenekoa. Urriaren 12an, larunbata, Iluntzeko 20:00etatik aurrera, gala homonimoa aurkeztuko dute Donositako Victoria Eugenia antzokian.\nIkuskizuna aurkezteaz gain, proiektuaren hasierako obren zatiak eta taldeak bizitako une gogoangarriak errepasatuko dituzte larunbatean. Azken ikuskizunetako fragmentuak ere eskainiko dituzte Badut clown taldeak gidatutako galaren baitan.\nHorregatik, urteurrena ospatzera eta espektakuluaz gozatzera hurbiltzeko gonbitea luzatu du Verdini Dantza Taldeak, beste hainbat urtez lanean jarraitzeko asmoz.


Landsat 7 - Wikipedia, entziklopedia askea.\nLandsat 7, AEBek jaurtitako satelite artifizial talde batetako azkena da (LandSat Programa). 1999ko apirilak 15ean jaurti zen. Landsat 7ren xede nagusia, planeta guztiko irudien datu basea eguneratzea da. Landsat programa, NASAk kontrolatzen duen arren, Landsat 7aren bidez jasotako irudiak, AEBetako Agentzia Geologikoak prozesatzen ditu (USGS ingelesezko siglez).\nSatelitearen zehaztapenak[aldatu | aldatu iturburu kodea]\nLandsat 7, bere bizitza erabilgarria, 5 urtekoa izateko diseinatua izan zen, eta, egunero, 532 irudi bildu eta igortzeko ahalmena du. Orbita heliosinkroniko batean dago, horrek, toki zehatz batetik, beti ordu berean igarotzen dela esan nahi duelarik. Lurreko azalera guztiaren ikusmena du 15 egunetan, 232 orbita eginez. Satelitearen pisua, 1973 kilokoa da, 4,04 metroko luzera eta 2,74ko zabalera du. Bere aurrekoek ez bezala, Landsat 7k, 378 gigabyteko memoria solido bat du, 100 irudi inguru biltzeko gai direnak. Satelitearen barnean dagoen funtsezko tresna, Enhanced Thematic Mapper Plus (ETM+) da.\nMultimedia: Landsat 7


Antzerkian, euskararen alde - Ahotsak.eus\nAntzerkian, euskararen alde\nAntzerkian, euskararen alde
Euskal Iztunde taldea bukatu zenean, Antzerti sortu zen. Euskal antzerki profesionala egin nahi zuten, eta orduan erretiratu zen Jon. Troiarrak antzezlana: papera erdaraz ez zuen egin nahi izan, bera euskararen alde lan egiteagatik zegoelako antzerkian.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan DON-036-004 kodeko bideoa nahi duzula aipatzea: ahotsak@ahotsak.eus\nEuskal Iztunde taldea bukatu zenean, Antzerti sortu zen. Euskal antzerki profesionala egin nahi zuten, eta orduan erretiratu zen Jon. Troiarrak antzezlana: papera erdaraz ez zuen egin nahi izan, bera euskararen alde lan egiteagatik zegoelako antzerkian.\nGero, antzerkia, taldea… Euskal Iztunde taldea bukatu zanean, Maria Dolores jubilatu zan, ta /da/ prestatu zuen ya Antzerti taldea. Ta Antzerti taldea ba… hor zenbiltzenak profesional jokatzeko, euskal antzerki profesionala in nahi zuen. Eta nik esaten nun ez nula… nik ez nun profesionalki hontatik bizi nahi. Nik ein deten pittiña beti euskeraren alde izan da. Euskera ta euskera ta euskera. Eta hor hasi zian ba euskera ta erderaz ta in behar zala. Ordun prestatu zuen… “Troyarrak”. “Troyarrak”, eta Iñaki Beristainek euskeratu zun, eta Esteban Polls, katalan bat etorri zan antzerki hua zuzentzea. Ordun eee… han geundela, ba nei Menelaun papera eman zian, eta euskeraz, euskeraz antzerkia in behar, zertu behar gendun Vitoria Eugenian. Eta bueno, batzuk hasi zian esanaz, alegia, erderaz ere ikasi behar zela. Eta nik esan nieten itezkeotan nik euskeraz bakarrik ingo nula, ez nula erdeaz ein… erderaz eingo. Ta Esteban Polls horrek esan zian: “Eres peor que los catalanes”. Ta nik esan nion: “Ba baleike, baiñan…”. Ta hoi, ensaiyo batea jun giñan, eta gehiyenak, gehiyenak edo danak papera genekanak, erderaz hasi zian, eta nik, nere papera iritsi zanian, euskeraz ein nun. Ta taldeko bateonbatek esan zidan: “Eta zuk zergatik ez dezu erderaz ikasten papera?”. Eta nik esan nion: “Ni honea euskeraren alde ta euskal antzerkiari pixkat launtzeko etorri naiz, eta ez dakat zergatik erderaz ikasi beharrik”. Hasarretu zitzaidan pixkat, eta esan niyoten: “Bueno”. Zuzendariari, Esteban Pollsei esan nion: “Ez bazaizu ondo iruitzen nik erderaz ez ikastea, papera beste norbaiti emaiyozu. Badao denbora, garaiya dao, eta billa zazu beste bat”. Eta esan zian /esantzian/ ezetz. Eta ordun nik papera ez nun erderaz ikasi.\nNesken eskola publikorik ez zegoen\n"Gazta zati bat" dokumentala\nBeste ume euskaldun batzuekin elkartzen noiz hasi ziren\nAstelehenetan "Kiputxaneko" zinemara\nIkastolan, Karmele Esnal andereñoarekin\nBikoteak Olarreagara paseatzera\nZinemara eta amonaren etxera


CINTE 2016 CONGRESUA\nGaur, aurreko sarreran aipatu nuen bezala, asteartean eta azteazkenean joan ginen kongresuari burz hitz egingo dugu. CINTE 2016 izeneko kongresu honetan hezkuntzarekin erlazio zuzena duten pertsonak parte hartu dute:\nJorge Tapia Valdés doktorea: Chileko Justizia eta Hezkuntza Ministroa.\nJulio Cabero Almenara doktorea: Sevillako Unibertsitateko Didaktika eta Eskola Antolakuntzan Katedraduna eta Hezkuntza- Teknologian katedratuna.\nXabier Basogain doktorea:Bilboko Ingeniaritza Eskolan (UPV/EHU) irakaslea eta Madrilgo Unibertsitateko Politeknikoan telekomunikazioetan ingeniari doktorea.\nMiguel Ángel Conde González doktorea:Leongo Unibertsitatean irakaslea eta Salamancako Unibertsitateko GRIAL taldeari lotuta dago.\nJosé Antonio Torres González doktorea:Jaengo Unibertsitatean katedraduna. Pedagogia Saileko eta Jaengo Unibertsitateko DIEA (Desarrollo e Investigación de la Educación en Andalucía) ikerkuntzako Zuzendaria.\nGuztiak, Berrikuntzaren eta teknologiak hezkuntzan duen balioaren eta eraginaren inguruan hitz egin arren, bakoitzak sail desberdinak landu egin ditu. Hauen artean, hurrengo paragrafoan gehien intresatu zaizkidan hitzaldien autoreak eta gaiak aipatzen ditut.\nJulio Caberok, adibidez, Errealitate gehituari buruz hitz egin du; Xabier Basogainek ikasleek\nprogramatzen ikasteko erabiltzen duten Scratchari buruz eta honen alde onei buruz hitz egin du; Miguel Angel Condek teknologiari eta informatikari esker ikasleen egoera akademikoan lortu daitezkeen hobekuntzei buruz hitz egin digu, honen adibide bezala, supermerkatuek haien interesa propioak lortzeko haien bezeroek txartelen bitatez uzten duten informazioa erabiltzea da ; eta Jose Antonio Torresek, zailtasunak edo berezitasunak izan ditzaketen ikasleengan zein lagungarriak izan daitezkeen baliabide hauei buruz\nhitz egin digu.\nLaburpen txiki hau eta gero, honi buruzko informazio gehiago jaso nahian, egin click hemen.\nEspero dut zer edo zer berria ikastea, hurrengora arte!\nPublicado por irati en 14:19:00 No hay comentarios:\nEtiquetas: CINTE 2016, hitzaldia, Kongresua